2008 Dan Hrampi Zohfelnak Thok, Mipi Hnenah Simfiang Tul : Suu Kyi - Chinland Today Media\nAugust 25, 2013 5:00 am·0 comments\nKawlram sung ih hmanmi, 2008 ih tuahmi Dan Hrampi cu, mipi tamtak lungawi lo le duhlotu an um ruangah, cozah lam cun zohfeltu dingah Joint Committee a dinsuak. MP 109 tel ih dinmi pawl cun, August 23 ihsin 2008 Dan Hrampi cu an zohfel ding ih, an zohfelmi cu December 31, 2013 netabik ah khiahin Union Parliament ah an pe ding.\nJoint Committee ih Secretary Aye Mauk cun, “2008 ih tuahmi Dan Hrampi cu zohfelnak tuah a si thlang. Himi pawl cun, Dan Hrampi in Kawlram sungah daihnak, cahnak, lungrualnak le hngetkhohnak a neih vivonak ding ah a zuam ding. Dan hrampi zohsalnak cu, mipi pawl ziangtluk ramthu ah an thangso timi par khal ah thumaw in zoh ding a si” tiin a sim thu Eleven Media cun an tarlang.\nSuu Kyi, Lower House MP cun, tuihnu can reilo te ah, 2008 Dan Hrampi mipi an theihnak dingah campaign an nei ding tiin a sim. NLD hotu Daw Aung San Suu Kyi cun, “Mipi pawl hnen ah, 2008 Dan Hrampi hi ziangvek ngaingai a si timi khal tu ihsin kan sim a cu thlang. Mipi tamtak cun, Dan Hrampi umzia le tican ngaingai an thei lo. An theihlo ruangah an hrang ih a thatnak le siatnak khal an theithiam lo. Curuangah, ziangvekin 2008 Dan Hrampi hin Kawlram mipi parah thu a nei timi hi Kawlram mipi zate ih kan theih tulmi a si” tiin a sim.\nNLD hotu Daw Aung San Suh kyi Mandalay le Sagaing A feh


Mitling Ih Tuahmi - Chinland Today Media\nMitling Ih Tuahmi\nMay 14, 2009 1:21 pm·0 comments\nJesuh cun, “Ka hnenah ra uhla milai kaitu ah ka lo tuah ding,” a ti.\nPhunhra ongtu pawl cu an duhmi phunsang tlawng kai an sioh ih an ngah le ngah lo thuthannak ca an hngak ttheu.\nThukam Thar san ih Judah mipa nauhak pawl cu rabbinical school timi biaknaklam tlawng ah kum 13 an kim tiang an kai. Cu hnu ah a tthabik le fimbik pawl lawng an khua ih rabbi timi zirhtu saya ih dungthluntu si dingah hril an si. Hrilmi pawl cun an saya fehnak kip ah thlun in a eimi an ei ih amah bang dingin an nunnak in an zir. Rabbi thlun ding tling lo pawl cu lettama, tuukhal le ngakaitu tivek pumcawmnak hna dang an ttuan.\nSimon, Andrew, James le John pawl cu rabbi thluntu si dingah an tling lo ruangah ngakai hna an ttuan. An khua rabbi pawl ih hnon cia mi pawl Jesuh ih a hawl hngai hi cu mangbangza a si. A tthabik le a fimbik pawl hawl loin Jesuh in, “I thlun aw” tiah mi menmen a simi ngakaitu pawl a sawm hngai. Rabbi lakih a saangbik Rabbi ih thluntu an si ding cu ziangtluk upatnak an co?\nJesuh in nang le kei khal cuvek upatnak in pek. Kan tthatbik le fimbik ruangah a si lo. Amah ai ah mi run dingin mi menmen pawl kha amah bang dingin tuah a duh ruangah a si. Na nunnak ah a duhduh tuah dingin thlun aw.\nJesuh thluntu kan si bangin,\nThinlung takin Amah duhtu kan si;\nMi menmen kan si ko nain,\nA dang teih retmi kan si.\nHnonmi le mi menmen pawl khal Jesuh dungthluntu an cang thei.\nHmin Um Lo Ni\nLincoln Hnen Ihsin Zirnak\nA Ttha Deuh Ngaingai\nPathian Lawng Kan T.ul\nKar Khat Kar Aw


AA hriamkaibu le SAC ralhraang biakawknak thuthup pholang - Falam Online Media\nAA hriamkaibu le SAC ralhraang biakawknak thuthup pholang\nAA hriamkai pawl thawn naivaitu ramdangum mipakhat cun Kawlram Union Day thawn dengawin SAC cozah in AA thawn pehpartu thawngtlak 50 kim zik an thlah ding tiah a rak rel cia bangin SAC ralhraang cun AA thawn pehpartu mipum 40 luan a thlah taktak.\nThubuai tuah sak mi hmuahhmuah tawp terin SAC ralhraang in AA ralkap ṭhenkhat a thlah cu Kawlram mipi an mangbang zet ih, dothlengnak ruangih thawngtlak, mawhneilo mitampi thlah ding an um lai ah an mah ngel kher cu …… ti`n soiseltu khal an tam.\nBiakawknak an nei si ding ti`n rinhlehtu an tam lai ah ramdang um, AA thawn naivaitu mipakhat cun hitin a rel.\n“Union Day, kumkhuadaih remdaihnak hrang thurel dingah AA palai nan thlah a si le nan dil mi kan lo thlun ding ti`n SAC cozah in kut an hlan hmasa. AA khalin hlawknak lamziin umsun thlah siang loin an let saal lohli ih, an mah thawn pehpartu kaihkhih tuar hmin cazin kuatin, hipawl in thlah sak a si le kan tel ding tiah dilngennak an nei.”\n“Kaphnih biakawknak a um vekin meeting kaituding ULA/AA palai UU Hla Saw le General Tun Myat Naing unau Aung Myat Kyaw cu Helicopter thawn an hmuak” tiah amahcun a ti. (Source)\nmeeting kaitu ULA/AA palai UU Hla Saw le General Tun Myat Naing nau Aung Myat Kyaw\nFebruary 12, Naypyidaw ih tuahmi voi 75nak Union Day nipi le kumkhuadaih remdainak tuah ding hrang SAC ralhraang sawm mi rampumhuap hriamkai/pawlkom ihsin SAC thawn kahdocolh hminkhenzotu Tlangpar hriamkai/pawlkom Karen National Union, KNU/KNLA – Peace Council, Democratic Karen Buddhist Association, New Mon State Party, Arakan Liberation Party, Lahu Democratic Union le Restoration Council of Shan State tipawl an tel.\nSAC ralhraang thawn kahdocolh hminkhennak nei hrih lotu ah United Wa State Army, National Democratic Alliance Army, Union League of Arakan (ULA/AA) le Shan State Progressive Party tipawl an tel tiah theih a si.\nUnion Day ah Tlangpar Hriamkai pawlkom ṭhenkhat in an telpi cu MAH a hni siamsiam\nSiarbet : Union Day ah Tlangpar Hriamkai pawlkom ṭhenkhat in an telpi cu MAH a hni siamsiam\nFebruary 12 ah Naypyidaw ih tuahmi voi 75nak Union Day nipi ah SAC ralhraang sawmnak cohlangin Hriamkai pawlkom ṭhenkhatin an telpi cu SAC ralhraang a lungawi zet.\nRalhraangbawi Min Aung Hlaing in thurelnak a nei ih “sawmnak ngai poimawhin kahdocolh hminkhen zotu siseh, hminkhen hrih lotu pawlkom pawl ih telpinak par ah kan lungawi ngaingai. A zalen mi rampi phungdaan thlun in remdaihnak hrang hmalaknak kan nei vivo ding” a ti.\nSAC ralhraang Kepawkin Union Day ah Tlangpar hriamkai pawlkom 11 an tel ti a si ih cupawlcu a hmin men remdaihnak hrang SAC ralhraang thawn thureltlangnak an nei tiah theih a si.\nSAC ralhraang tlonin Union Day ih telve kahdocolh hminkhenzotu Tlangpar hriamkai, pawlkom cu Karen National Union, KNU/KNLA – Peace Council, Democratic Karen Buddhist Association, New Mon State Party, Arakan Liberation Party, Lahu Democratic Union le Restoration Council of Shan State tipawl an si.\nUnion Day ih telve SAC ralhraang thawn kahdocolh hminkhennak nei hrih lotu cu United Wa State Army, National Democratic Alliance Army, Union League of Arakan (ULA/AA) le Shan State Progressive Party\ntipawl an si.\nRampi cozah dinhmun in leitlunpi le pawlkom dangdang theihpitnak beiseizettu SAC ralhraang cu a uangaw zet ih, Union Day telpitu Tlangpar hriamkai pawlkom pawl thu le Union Day nipi hman dan tipawl cu mirangca rori thawn ngan terin online ah nasaten an theh darh. Kawl ca lawng ngan ṭheutu Ralhraang lamṭang media tivek tiang khalin cui mirangca cu online ah an theh darh ve nasa.\n← Benjamin Sum in CNDF ralkap pawl thazang pe hai\nFalam : SAC ralhraang in Khawmi Inn, Lo, Neihsiah siatsak hlei ah Kyat Tingteel fir bet →\nHumhimaw an tum cu an mah thih nakah a cang riangri\nOctober 9, 2021 Ni Hnem Sung 0\nFebruary 15, 2021 February 15, 2021 Ni Hnem Sung 0\nPhungki thuam, Kuah-li le Biakpawhnak cet kengtu rinhleh um mipahnih an kai\nMarch 5, 2021 March 5, 2021 Ni Hnem Sung 0


Chin mino Salai Thang Muan Khual an kap that nak san relfiang - Falam Online Media\nKum 19 mi, Chin mino Salai Thang Muan Khual thih thu thawn pehparin a kap thattu SAC ralkap cun kan thu a ngai lo ruangah kan kap mi a si ti`n a sungte an sim thei.\nSalai Thang Muan Khual cu January 27 ah a hnaṭuannak ihsin a tlung ih, a pi tei` inn ah rawl a ei ta.\nCuih hmun ihsin zaanlam nazi 6 hrawng ah a suak ih inn thlen ti a nei nawn lo. Online tlangthan nakin siseh a sungte pawl in mihlo dinhmun in ni 2 sung an hawl hnu, January 29 ah Kalaymyo Regional Command Headquarters (RCH) compound ih ralkap siizung ihsin a ruak lak dingah a sungte an sim thei.\n“January 29 ah amah sile si lo ruak zoh ciang dingin a farnu an sim thei ih, Cutin ralkap siizung ihsin a ruak kan phur tlung. Ataksa ah hremnak hriamhma tivek a um hran lo. Meithal kahnak hliamhma a um. A dunglam ihsin a pum lam ah a tlangsuak a bang. Ralkap pawl cun cawl aw kan ti ih a cawl duh lo ruangah kan kap mi a si an ti” tiah a sungkhat naivai mipakhat cun a rel ih “a thu cun cutin an rel nan atakah thil si dan a dang thei” a ti.\nSalai Thang Muan Khual cu kan dung a luan zo tikcucaan ih Chin mino pakhat an rak kap that dahnak, Kalaymyo Bogyoke ziinpi kiangih NayChiaTaih le Taungphila ziinpial ralhraang ralkap pawl duty nak kiangkap ih kah that mi siding zum a um thu, tualsungum pawl in an rel.\nMistiri hnaṭuan Salai Thang Muan Khual cu zumthlum nat nei a nu le a unau pawl zohkhentubik a si ih, a sungte hrang ahcun innsangpabik an sun ral cu an inn, an Lo le an neih hmuahhmuah sun ral thawn a bangaw a si.\n← Thantlang khuasung doawknak ah Ralhraang SAC ralkap 7 thi\nThu puut darh ruangah Kalay – PDF hruaitu kaihkhih tuar →\nR.I.P. : Paralṭha Salai Than Sang mual liam\nApril 3, 2021 April 5, 2021 Ni Hnem Sung 0


Myanmar Lut Tummi Misualral 3 Kai Ngah - Chinland Today Media\nJanuary 21, 2014 1:13 pm·0 comments\nMyanmar-Bangladesh ramri ihsin Myanmar ram sungih rat ding tumtu Taliban misualral pawl thawn pehzomawtu mi 3 cu Bangladesh khawlipi Dhaka ah January 19 (Nipi ni) ah an kai ngah, tiin BBC cun a tarlang.\nAn kaihmi pawl ah kum 20 hrawng a simi mi 2 le kum 50 hrawng a simi 1 an si ih anmah rori in Pakistan ih Taliban misualral pawl thawn an pehzomawk thu an rel, tiin palik bawi pakhat cun BBC a sim thu an tarlang.\nPakistan rammi an si ih pahnih cu Rakhaine ramkulh ah suak in, Pakistan ih thanglianmi an si. Rakhaine ram ah Muslim pawl bawm dingin an tumtah. An kaih ngahmi computer ah kut ih tuahmi bomb tuahdan pawl a um ih anmah rori khal in bomb tuahdan an zir thu an rel.\nTaliban Kahnak Ruangah Afghanistan Ralkap 20 Thi


Mithianghlim John Fisher le Thomas More (June 22 ) | Radio Veritas Asia\nMithianghlim John Fisher le Thomas More (June 22 )\nMithianghlim John Fisher le Thomas More pawl cu Siangpahrang Henry VIII ih hremnak ruangah an nunnak rak thap tu martyr pawl sungin pakhat an si ih a hleice ih hminthang tu pawl an si. Kum 1527 ah Pope Clement VII in kum 18 tiang rori Siangpahrang ih nupi a si mi Catherine Aragon thawn an thitawknak cu a hlawhtlin lo thu than dingah Siangpahrang ih dilnak pawl a rak el ruangah an remawklonak a rak thok. Anne Voleyn in Rome Catholic Pawlpi ih elnak le dawinak a rak tuar ruangah a thin a rak heng tuk. Curuangah kum 1534 ah Siangpahrang ih thuneihnak thawn a mah le a mah England Pawlpi ih Diocese uktu dinhmun ah tuanvo a pek aw ih Catholic zumnak ih a hngetkhoh tu pawl a rak hrem thok.\nEngland ram ih martyr pawl cu nasa zet ih hremnak an tongih thilri parah an ret ih tinbaw par in an tul thlak. A dang pawl khal hridai thawn an teen ih an thih hlan te ah an pum an aat ih an lung an rak phroh sak. Rocheoter ih Bishop John Fisher khal in Siangpahrang cu England Pawlpi ih Diocese uktu a si thu nemhnget dingih a el ruangah “London ih khualtlirnak inn,” ah an rak khum.\nKum 1535 ah lutan a rak tuar ih a ruangpum le a lu cu lilawn parah ni reipi an rak tar. Bible Cathianghlim cu a kut ah keng phah in thihnak kawr huam sungah a rak lut ih a thih hlan te ah mi that tu pawl a ngaithiam thu a rak sim ta. A caan a cem tikah “Pathian hnak in Siangpahrang ka el sawn ding” tiih aunak upadi thawn pehpar in mifim Sir. Thomas More a rak thlun.\nZumnak lam ah a hngetkhoh zet ih upat tlak zet mi lawyer cu kum 1527 Siangpahrang Henry VIII in an nupa thenawknak dingih a dilnak cu a rak el. Cui hnu kum nga a rei hnu ah Catholic Pawlpi ih dawi tuar hnak ih a tha sawn mi a dinhmun lawyer a rak tansan. A mah khal dodaltu tiah mawhpuhnak a rak tuar ih kum 1535 ah lutan a rak tuar ve. A thih hlan te ah “Kei cu Siangpahrang ih sal ka si. Asinan, a hlan pi ihsin Pathian ih ralkap ka si,” tiah a rak sim.


Mipi Thilri An Rukmi Pawl An Zukpi Ih Miharsa Pawl Bawmnak Pe Vekin An Tarlang – Meifar\nJuly 6, 2021 admin Myanmar 0\nMyanmar ralkap pawlin July 4 zanah thuthang danglam zet an tuah, Kayah ramsung ah raldonak ruangih harsatuar pawl hnenah bawmnak an pe thu an phuang.\nRalkap in “Kayah state, Demoso ramsung ah lamzawhtu mipi le tapung pawl an doaw ih inn le lo tampi an siatsuah. Cui inn le lo siatsuah mi pawl cu ralkap in bawmnak kan va pe a si” tin an tarlang.\nAn bawmmi pawl cu Demoso ramsung ih sakhua lam building 1, Department lam building 40, inn 16 pawl an si. Pheebon le Moebye Townships ih Department lam building 1 le inn 23 pawl an remṭhah sak thu an tarlang.\nDemoso tualsung mipi pawlin an zukpi mi thilri, bungrua pawl cu Pyi Aung Yadanar Home Building Material Shop an rok ih an rak rukmi pawl a si.\nAn thilri bungrua pawl an langter ṭum ah khuasung mipi zohman an va feh lo, curuangah ralkap in an hmeltheih pawl cu khuasung mipi vekin hnipuan an hruhter ih thilri hlanaw vekin an zukpi. An zukpi hnuah an thilri, bungrua pawl cu ralkap motor sungah an retsal ih an sakhan lamah an tlan tin media hnenah an sim.\nDemoso ramsung doawknak ruangah khuasung minung tingkhat lenglo cu ramlakah an tlan, a tam sawn cu khuasung ah an kir ngam hrih lo. Khuasung mipi pawlin an tuar tuk ruangah mipi kilhimtu KNDF in June 15 ah kahcawlhnak an neih ding thu an phuang.


Tleirawl Kum 14 Mi In A Tlangval Cu A Nu That A Fial – Meifar\nTleirawl Kum 14 Mi In A Tlangval Cu A Nu That A Fial\nThailand, Bang Phli district ih um tleirawl kum 14 mi in a tlangval kum 16 hnenah ‘Ka nu hi that aw’ tin a fial ih a that. Hringtu a nu cu an duhdawtnak khamtu, an duhdawtnak hnaihnoktu a si’ a ti.\nTleirawl kum 14 mi cu Mathayom Suksa 2 ah phun 8 a kailai, a tlangval cu phun 10 a kailai. Covid-19 ruangah online fehtlang in tlawng an kai, phone thawn an biaaw ringring ih exam ah tleirawl cu subject 5 rori a sung ruangah a nu cu a parah a thinheng tuk.\nTleirawl in a nu thinhengnak cu a theithiam lo ih a tlangval that a fial. April 7 zan ah a tlangval cu a ko thup ih an coka ah a relhter, tleirawl in a nu thatnak dingah nam saupi a pe. A nu cu an coka ah ava feh ih tleirawl in cangvai dingin theihtheinak (signall) a pek veten a tlangval in a nu cu nam in a dawt ciamco.\nKum 53 mi Ms Jeerapha in hliamhma nasa zet a tuar, a hngawng, a hmai le a lu ah nam ih satnak hliamhma a tuar ih zial ah a thi. An innsung cu thihnai in a khat, tleirawl kum 14 mi ih upa Mr Kitti (kum 23) in a hmu ih a nu cu a run tum ruangah nam in arak dawt ciamco. Mr Kitti khal hliamhma nazet a tuar.\nAn innhnen nu in, “An innsung lam ihsin thawmvang nasa zet ka thei nan sangka an khar thluh. A fapa hliamtuar hi ara suak ih bawmnak dil in a au ciamco, tleirawl kum 16 mi in nam kengin a thlun ih a tuahmawh tum sal” a ti.\nAn innhnen nu in palik pawl a ko lohli ih Mr Kitti cu an run man. Tualttualtu khal an room kawt ah thihhnai thawn arak to hnianghniang, room sungah a fala khal aum. An pahnih in palik pawlin an hruaisuak ih thu an sut rero lai, an kum a kim hrih lo ruangah an hmin cu an pholang lo.\nTleirawl kim 14 mi in a nu that a fialnak cu an duhdawtnak khamtu a si ruangah tin a phuangaw ih, “Ka nu hi that dingin keimah in ruahhmannak ka nei. Ka thluak lam a buai ṭheu, a caan ahcun ka control aw thei lo” a ti. Tleirawl pahnih cu Bang Phli police station ah an hruai ih thu an sut rero lai, hliamtuar Mr Kitti khal tualsung siizung ah an tuamhlawm.\nRalhrang Pawlin Sekan Khua Ah Thil An Ru\nRalhrang In An Kaihmi Thailand Misual Hminthang Cu Thailand Hnenah An Ap


India, Burma le China Ram Pawl - Chinland Today Media\nJune 5, 2012 7:39 am·3 comments\nZirnak Lam Uar A Tul\nAustralia ihsin Uk te (Uk Lian) Chinland Thuthang in thu in run sut. Burma Ram Feh Dan Ding hi zarhkhat ah vawiziat na ngan ding i ti. Ziangtik tiang na ngan ding in ti bet. Nikum lam vek ih Lai kohhran Tuah That Tul ti tla kha na cawl leh mai in ti. Hi, tin ka sang ding. Zarh khat ah vawi 2 suah ka tum ih cawlh ka tum nawn lo. Kan dung ih ka ti vek in ka ram hrangah tuan a tul tuk thlang ih tu ahcun ka ca ngan hi kan ram hrang ih ka tuan ti nak a si ding.\nKan dung ahkhan Lairawn ah Tuai Phet (affiliated school) pawl din a tul kan ti zovi, tuitum ahcun tlawngkai nawnlo pawl hrang ih night school pawl kan tuah a tul ti hi ka run ngan ding. Ka nite khua Zuatit (Hmuntha) thotho in tthim sehla, Inn 400 tlun an um.Cutawk ah cun a phunphun ruang ih tlawng rak kai suak thei lo, tui English maw Burmese maw thiam duhpawl an tam zet ding. Inn 400 an um ruangah hivekpawl hi mi 300 lai an um men ding.\nHimipawl hrangah zarhkhat ah khawm lo zan zan 4, zan khat ah nazi 2 sung tla English le Burmese zirnak ah zan tlawng tuah sak sehla. Sayapawl cu affiliated tlawng saya private i kan san vekin a pe aw theitheipawl in hlawhmal ten an tuan kei, a mah lawng te mi thiam an si a tul ding .Kum 1 ah thla 10 tla ziraw tir bang sehla. Ahmais bik lam ahcun mi 80 lawng tla an kai tak tak thei men. A rei a rei kei a kai khal an mal vivo men ding. A sinan kum cem ih mi 30 in tha tei exam an pass suak tla cun hi hi a sisi development ti mi cu. Hitivek in zan tlawng kan tuah thei ringring cun kan miphun/Lairawn um pawl cu 90% literate ah kum 3 kum 4 sung ah kan tuah suak ding. Tongthiam nak ah ca thiam cu sum dawnnak ah sizung um nak ah, pehtlaihawknak ah a tul tuk si.\nRam Pi Pahnih Lak ih Burma Ram\nKan theih cio vek in China le India cu leitlun ih minung tambik ram 2 an si ih an lak ah ram fate Burma a um.1962 ah rinlopi in China cun India a do. Ramri ah ram ziangmawzat a laksak lawk. An 2 in Burma cu an rualpi ding ah an duh ve ve. Tum khat cu China in Bay of Bengal tipi i um Andamans tikulh pawl hi India hnak in Burma a naih ih Burma ta si awm tak a si a ti phah.\n1962 ah khan General Ne Win hovin Burma ah acozah sinak an la ih cumi hnu ah Burma cu socialist economic system in ram an fehpi ding thu an puang. Khalai ah cun socialist timi cu santiluan a rak si. China cu a lungvawi tuk ih Burma cu a lamttang ding in a duh zet ih Gen. Ne Win cu 1965 ah China tlawng ding in an sawm. Peking (khalai i an kawh dan) khawpi ah mi thawngza tamzet in sunglawizet in an rak hmuak. A sinan Ne Win cun an lam a tang duh ta ria lo. China pawl thin heng in 1966 ah China ram i Cultural Revolution cu Rangoon tiang an thlen tir ih Rangoon ah Kawl le China ti buaiawknak a um ih Chin tampi an thi.\nNe Win kha thatlonak tampi a rak nei nan Burma hi khui lam hman ah a tang lo a ti ih Non Aligned Nations ih meeting hman ah non aligned ngaingai nan si lo, Community lamtang nan si a ti. Burma cu tum khat tla cu a tel tir lo. China thinheng cun Burma Communist Party (BCP) ramhnuai mipawl vulh ih Kawl ram ralkap (an khaw mi u Than Lian khal tel in) thawng tampi Shan ram i communist donak ah an thih phah.\nNe Win uk sung India le Burma cu buaipi ngaingai um lo,duhdaw aw ngai ngai lovin an feh.Tu hlan kum 25 November 1987 ah India prime Minsiter Raajiv Gandhi cu Burma ah a tlawng. Aizawl ah magazine ka rak nei zo vih kan rualpa Mizo Aw editor Dr. Zirlian cu Rajiv thlun in Rangoon ah a rak feh ve. Burma le India duhdaw aw ten kan feh ding an ti nan kha tawk ihsi kum 1 fang 1988 i Burma in democracy duh ruang ih buainak ah India cun Rajiv Gandhi i hovin tlawngtapawl a bom nasa ih ralkap a cozah a rak do ciamco.\non June 5, 2012 at 8:59 am\nDear Pu Run,\nKa thusuhnak ngai pawimawh in zamrangte’n in lehsalnak parah ka lungawi.\nZarh khat veihnih na ngan tum thu tla ka rak theisal ih a lungawium sinsin.\nNa ngan tinten rak siar le siar lo khal kan um ding.\nCun, hrelh lo ih rak siar khal kan um thotho ding.\nA rei vivo dingih response a um lo caan le um caan khal a tampi ding.\nThazang thlah loten na zuam vivo thei ding ka lo duhsak.\nThimnak ah Surbung Tlang Thuthang tla hi mipi in catloin kan siar.\nA caancaan te lawngah faknak, thusuhnak le lawmnak a dawng.\nCuvekin kan Laimi lakih hnatuan cu cooperation amal theu.\nCuhnakin ziang mi hrangah kan tuah timi fiang a thupi sawn.\nKa man remcang caan ah ka lo titi bawm theu ding hokhaw.\nInternet ih cangan hi cu automatically tla in cafang a rak thlengaw thei.\nCuvek tla na zohhliah vivo a tuul dingih na baangzet ding.\nCun, ziangvekin mipi in hahdam ten an siar thei ding ti zohsal a tuul lala fawn ding.\nZiangasikhalle “Mipi hrangih hnatuan kum” tihi kan thupi pakhat a sisi.\nDelhi lam Laimi khawtlang, kawhhran ulenau pawl nan dam ding ka lo beisei.\non June 6, 2012 at 6:03 am\nhi hlan ahcun internet dor feh ih siar ka ra si theu ih hna tuan phah thawn cun ziang hman siar man thitha lo in zoh duh mi vial zoh ta in ka suak sal theu ih ca thatha siar man lo vin ziang thei mi nei cuca lo in can ka hmang theu.\nTu cun ka man ta poh in siar thei nak can ka ngah tam thei thlang ih ca ngan tu pawl nan ca siar hi manhlu zet ka tiih siar nuam ka ti nasa.\nkan thei lo mi tam pi ka thei phah fon ih ka lungawi zet.ngan peh thei vivo ding in ruahsannak tum pi ka nei. Pathian in thlawsuah lo pe hai hram seh law.\non June 9, 2012 at 11:33 am\nA lung awi um tuk ,na ca ngan mi a siar nuam ka ti na sa .Cun thu tam pi tla ka theih bet ii ka lung awi ee .\nNgan peh vi vo hram aw…..ram le mi phun hrang\nPathian in lo bawm vivo hram seh.


Hpakan Leimin Ah Mi 100 Lenglo An Hlo – Meifar\nDecember 22, 2021 zinglam ah Hpakan, Thayar khua ih lungmankhung hawlnak hmunpi ah lei a min ih kiangkap um mi 100 lenglo cu an thuhla theih ding um loin an hlo, an thi maw an nungdam ti khal theih a si hrih lo.\nMihlo pawl cu leiminnak hnuai tiva ih lungmankhung rak hawl rero lai le kiangkap ih thilzuar pawl an si. Runsuaktu in, “Tuizing ah lei a min ih minung 100 hrawng a nen an ti. Tu hi va feh dingin kan buai rero lai” a ti.\nTu’ahcun runsuaktu pawlin mihlo pawl hi an hawl rero laitak a si. Hpakan ah lungmankhung hawl an siang lo nan khuasung mipi pawl cu lungmankhung hawl hi an pumcawmnak a si ruangah tiva ah lungmankhung hawlin an poksuak ṭheu.\nDecember 19 khalah Sai Ja Bum khua kiangih lungmankhung hawlnak hmun ah lei a min ih hnaṭuantu 10 hrawng an hlo. 2020 kum ah Hpakan, Wekha khua ih lungmankhung hawlnak hmunpi ah rapthlak zetin lei a min ih hnaṭuantu le motor mawng pawl telin mi 160 lenglo an thi ih hliamtuar 70 an um.


Obama in Dalai Lama A Tong Ding - Chinland Today Media\nFebruary 4, 2010 12:10 pm·0 comments\nWhite House Thupuangtu,Bill Burton in New Hampshire ih Thuthangca latu pawl hnenih a sim nakah China Cozah in nasa zetin dodal khal sehla President, Obama cun Tibet ram Buddisht biaknak hruaitu Dalai Lama cu a tongding tiah a sim.\nUS President, Obama hin nikum November thlaih China ram a tlawn khalah Dalai Lama a tonding thuhi China ram hotu pawlih hnenah a raksimzo ih, hihi a ti hlawh tling tengteng ding a si tiah a ti. Ziang tikah a tong ding ticu a relfiang duhlo ih tuithla cem zawng ah maw thla thar ah si maw a tongding tilawng a rel.\nMizan sunah China Communist Party Hotu, Zhu Weigun cun Obama in Dalai Lama a tong a si ah cun China leh US karlak pehtlaih awknak cu a siat tengteng ding tiah a rak puang zoih, Himi thu pehzawm in tuisun ah China Foreign Ministry cun thusuah nak a tuahbetih China President, Hu Jintao khalin Dalai Lama tonglo dingih US President, Obama cu a rak ngenzo tiah a tarlang.\nChina Foreign Ministry, Thupuangtu, Ma Zhaoxu cun Dalai Lama leh Obama ih tonawk nakding thuhla hrimhrim cu China Cozah cun a duhlo ih a dodal a si tiah a simih.Nikum November thla ih Obama in China ram a tlawnlai khalah Dalai Lama cu ram hotu leh ram aiawh tu pawlih tondingcu China cun a duhlo thu Obama hnenih an rak simzo thukhal a simbet ih, Cu ruangah Obama hin China leh US ram pahnih pehtlaih awknak hi satcat lo sehla a duh thu a sim.\nIran in UN Thu Thlun A Tum\nIran in Nuclear thilri a tuah ruangih UN in tikcu caan ziangmaw zatsung hremnak a pek hnu ah Iran President, Mahmoud Ahmedinejad cun UN duhdan vekin an Nuclear tuahnak thilri ih pawimawh bik Uranium cu ramdangih kuat a duhthu a puang.\nIran President, cun Nuclear thilri tuahnak an neihmi Uranium cu a hmaisabik a voikhat nakah 3.5% kuatsuak a si dingih, UN in a tiamawk cia vekin Iranin a Nuclear tuahnak thilri ramdangih a kuatsuak mi 20% a hmukir sallo a si ah cun Iran cun Nuclear Fuel hi a tuahsal ding a si tiah a sim.\nIran hin kandung thla khalah a Nuclear thiri cu ralthuam tuahnak ding a silo ih Electrict Power tuahnak ding a si ruangah UN duhdan vekcun a thlun theilo dingthu International Atomic Energy Agency (IAEA) hnenah a rak simzo. Cu ruangah tui Iran President, ih thusim mihi zumtlak taktak a si ke maw? tihi UN hotu pawlleh ramdang hotu pawlih thinlung sung thusuh awknak tumbik a si. US cun Iran President ih thusim mihi a taktak ih a tuahmi hmuh hnu lanwgah hremnak pekmi hi ngaihtuah sal a siding tiah a ti.\nRelzo vekin UN hnuaiih Nuclear ralthuam thuhla zohfiang tu IAEA leh ram paruk US, UK, Russia, France, China leh Germany pawlin Iran Nuclear thiri tuah micu leitlun ram dangdang pawl ti thlaphang tu a si ruangah tuah nawnlo dingin leh a neihcia mi Uranium khal 70% cu France leh Russia ih kuatih Nuclear Fuel ih thleng danglam dingin a nawrih, hi pawlhi Iran in a thlun duhlo ruangah himi ram pawlleh UN in hremnak a pek laimi a si. UN leh himi ram pawlin hremnak an pek ruangah Iran ram sumpai dinhmun cu a tlase zetih an ram nuntu khawsak dankhal a tla niam zet vivo ih cu ruangah Iran hin UN thu a thlun sal duhnak ih ruah a si.\nNuclear tuahnak thiri Uranium hi phun hnih in a umih Uranium hi leilung sungihsi laihsuak mi asi nan tuah danglam hmaisak lo ah cun Nuclear tuahnak ih hman mai a theihcuanglo. Hi Uranium hi thlitfim a si hnu ah a niam sawn leh a sangsawn a um laiih, a niam sawnhi Electrict Power tuahnak ih thil tthazet Nuclear Fuel a siih, a sangsawn tucu Nuclear ralthuam tuahnak ih hman mi a si.


Pu No Than Kap: Chin Mipi Sinah A Lung Duh Bia A Phuan Ve Cang – The Cherry Par\nPu No Than Kap: Chin Mipi Sinah A Lung Duh Bia A Phuan Ve Cang\nNovember 12, 2020 Cherry News\t0 Comments\nCHIN MIPI NAN ZATEN, CIBAI.\nChin Party in Chin miphun ih a hloh rero zomi COVOPAWL lasal thei dingah, karbak pakhat ih retmi 2020 hrilawknak ah, Mah le tlin tawk cio thinlung, thazang, thiamnak le sumsaw suah in ṭan latu Ramsung le ramleng ih um Chin ulenau nan zate hnenah siseh; Nehnak co thei dingah mitthli thawn Rawl ul in thla in cam saktu Pathianmipawl hnenah siseh; Hnam hlamawi phunphun in phuah saktu le in zai saktupawl hnenah siseh; Ruahsur le nisa lakah Lamzin bek le sia zawh in, bike le ke thawn harsa zetih tlan sukso rero khawtin Party hnatuanpawl hnenah siseh; Thei tawk suah in Chin miphun DAMNAK thuthangtha thawn mipi kaithotu minopawl hnenah siseh, Chin party aiawh in lungawi thu ka lo sim.\nHrilawknak ah thianghlim ten nehnak co tumtu kan sizia kan langter thei ih di a riam. Cun, tui ṭum hrilawk ihsin zirsuah mi ṭhazet zet kan nei ih hmailam hrang ṭan lak dan kan thiam phah ding ruangah lungawinak thotho a si. Nehnak co duh ruangah Keimah bulpak thangsiat ih thuphan i puh rerotupawl hnen khalah, ka parih nan lungput diktak ka theih phah ruangah ka Lung a awi.\nDemocracy dan thlunin Kum 5 vei khat hrilawk ah a cak, cak lo timi cu vote ngahmi tam le mal zoh in relcat men mi a si. A thupi sawn cu hril tlin mi in Kum 5 sungah ziangvek in ram le mipi hrang hna an ṭuan ti a si. Sim rero zo bangin, hnam dam lo Chin miphun hrangah, hrilawk ih tlin le tlin lo hi a thupi zet nan thupibik ah ret theih a si hrih lo. Thimnakah, Chin Party in hrilawk ah a tlin thei ahcun, Vote petu mipi in mai miphun ngaina ih dinpi ngamtu kan sizia a takin kan langter tinak a si ding; Hriltlin mi MP pawl khalin, Chinram le mipi hrangah kan tumtah vekin ṭuan theinak can ṭha kan ngah thei ding ruangah, di a riamzet ding.\nHMANSEH, Miphun DAMLO kan si ruangah, miphun damnak thuthangtha kan theih fiang ding le kan hloh reromi, Kan Ram le ramri, Kan nunphung, Rinumnak mizia, Mai ram le miphun humhim ih cawisan duhnak lungthin, Kan anka le calai, Mahlemah rinsanawknak, tipawl ngahsal ih nei theisal dingah, Tlangram le Phairawn ih um Chin hnahthlak zaten lungkhat thinkhat pu in ke kan kar tlang thiam ding hi a THUPIBIK.\nCuvek dinhmun kan thlen tikah cun hrilawknak khal ah kan tling ringring thei. Hmailam feh dan ding thu ah, Chin Party neitu cu Chin mipi kan si bangin, mipi duhdan in kekar ih feh vivo a si ding. Chin lungput diktak neitu cun miphun damnak MEIFAR mihter siang kan um lo ding. Curuangah hi Meifar cu Chin miphun kan um kulhsung tesin fahlang san tiang, mit loin a alh a hliau deuhdeuh ding. Chinram le miphun humhim ih cawisangtu Cung Pathian pekmi hnangam daihnak nan hnenah um hram seh! Credit: Pu No Than Kap\n← 2020 thimnak cu, Kan Pi Daw Suh le VP Henry (NLD ) hi mee pek hrimhrim a herh ko ti kha kan Pa le nih Chin mipi sin ah nan chim rel\n2020 Election Trump An Tuahtonak Thawngpang thar. →


In Ko Saal - Chinland Today Media\nOctober 8, 2009 12:22 pm·0 comments\nCuih hnu ah Jesuh cu dungthluntu pawl hnenah Tiberias Tili ah a lang saal. – Johan 21:1\nBase ball thuanthu sungih Yogi Berra ih hmuhsuamnak hnihsuahsai thufim ah, “A cemnet tiang a cem lo” timi vekin kan theih ciazomi kan thei saal lala.\nA dungthluntu pawl in tili kap ah Jesuh dingin an hmuh saal tikah an mang a bangzet ding (John 21). Peter in a phatsannak ihsin thanauzet le an nitin nun ih ttulsammi ruangah Jesuh tlansan in ahlan ih an hnattuan kelmi ngakaihnak hmun ah a kir saal.\nZaanvarte nga pakhat hman kai ngah lo ih an hlawhsam hnu ah tivakap ihsin aw pakhat in, “Nan lawng ih vorhlam kam ahkhan nan sur kha hei vorh hnik uh,” timi aw an thei (John 21:6). An sur cu an hei vorh tikah nga tampi an kai ih an sur hman an dir thei lo. An thinlung cu Jesuh thawn an ton awk hmaisabik ttum tiva kap an vun mang saal rori ding. Ngate an kaih hnu ah a ko ih Amah an thlun saal (Luke 5:1-11).\nDungthluntu pawl bangin Jesuh thawn kan feh tlangnak ah thanaunak kan ton tikah kanmah ih duhhainak ah kir saal kan duh thei men. Asinan Jesuh cun kan beidong tikah kan hnenah a phuang lang aw saal, in kawh hmaisabik ttum vekin ngaidam dingah in ko kir saal.\nCumi cu a cemnet tiang a cem lo tivek khi a si.\nA nungmi Pathian Fapa in in ko,\nIn ko saal ding Amah thlun dingah;\nKan parah ziang thu thleng hmanseh cahnak in pe,\nDungthluntu mi rin-um si dingah.\nJesuh in Amah thluntu dingah in ko,\nA ttul caan ah in ko saal ttheu.


Ma Zin Mar Oo ih Inntek le Agency An Zoihnit Thok - Chinland Today Media\nMa Zin Mar Oo ih Inntek le Agency An Zoihnit Thok\nJune 15, 2017 10:27 am·0 comments\nSingapore ih condo dot 19 ihsin a dawp that mi Myanmar hnen-um Ma Zin Mar Oo ih thihnak san thawn pehpar in Singapore palik in a inntek Indian miphun le a thlahtu Agency an zingzoi thok ih a inntek innsang an zawihnit thok tiah Myanmar rampalai zung ih Ma Sandar Win in a sim.\nMa Zin Mar Oo ih ruak vuinak thuhla ah a innsang pawl Singapore ih hruai ding khal in Myanmar rampalai zung in a tawlrel thu a sim fawn. A innsang hnenah a ruak thiar tlung maw, Singapore ih phum an duh tiih an sut tikah Singapore ih phum an duh thu an sim ruangah Singapore ih hruai an tumnak a si.\nKum 20 mi Ma Zin Mar Oo hi June 12 siimlam nazi 7 hrawng ahkhan Interlace Condo ih dot 19 ihsin a dawp that mi a si. A dawp hlan ah runsuak tumtu pawl thawn nazi pakhat le hrek sung an be aw. Singapore ih hna a ttuannak hi thla riat luan fang a si lai. Thawhhlam hi zinglam nazi 9:30, a cancan ah 10 lole 11 hrawng ah a ei thu, suncaw hi siimlam nazi 2, 3, a cancan ah 5 ah a ei ih, zanriah cu nazi 9:30 hrawng lawng ah a ei thu, a rualnu Indonesian nunau hnenih bomnak a dil mi ca ihsin theih a si. A agent phone number cu 95051149 a si thu khal a tarlang.\nMa Zin Mar Oo hi Rakhine ramkulh, Mrauk-u peng, Kutalungkya khaw mi a si ih, Mro miphun a si. A nu in a thihsannak a rei zo ih, a pa in nupi dang a neih ruangah a pi le pu hnenah a um. Innsang rethei zet an si ih, ca a ngan ta mi khal ah pi le pu zoh theitu si leh a tum thu a ngan.\nAn venghnen mi pakhat in Singapore ah hnattuan ding a um a ti ruangah, Yangon ah feh in, Yangon ihsin Singapore ah a thleng. A fehsuah hnu kum khat sungah vei khat lawng inn lam thawn an pehtlaih aw ngah. Inn lam ah paisa vei khat hman a kuat ngah hrih lo. A thih thu an theih ihsin kum 85 mi a pu cu a harhdamnak a hnget nawn lo tiah kum 75 mi a pi in a sim.\nSingapore ahhin hnen-um hmuhsuamnak hi a um phahphah ih, 2016 October thla khal ah inntek ih zahmawhlam hmuhsuamnak le hremnak tuartu hnen-um 30 cu bawmtu pawlkom HOME ah an rak tlan dah.\nTui’ dinhmun ahhin Singapore ah hnen-um 200,000 lenglo an um ih, Indonesia rammi 100,000 lenglo, Philippine rammi 70,000 lenglo le Myanmar rammi 40,000 lenglo an um. Hnen-um kuat thu ih soiselnak a um ruangah 2014 ihsin Myanmar Hnattuanlam Tlangbawizung cun hnen-um kuat hi tlaitluan ih a bansan thu a phuang.\nAsinan tui’ thla (June) tiang ah ni khat ah hnen-um 40-60 hrawng an lut ringring lai tiah hmun-tthawn hnattuantu pawl bawmtu HOME pawlkom ih Ma Khin Lay in a sim. Singapore ram dan ah kum 23 kim zo pawl lawng hnattuantu ih lak theih asinan hnen-um tampi cu kum kim lo an si thu khal a sim.\nKan dung zarh khal ah kum 15 mi Myanmar hnen-um pakhat cu Singapore ih inn dot kua ihsin a tla. Asinan dot 7-nak ih tukvirh ah a tang ih, a khel ruh lawng kuai in, a nun cu a him. Cumi nu khal a passport ahcun kum 25 ti’n an tuah ih, a hmin, miphun le umnak hmun pawl khal a taktak thawn tampi an dang aw tiah Ma Khin Lay cun a sim bet. Himi nu kuattu Agency hi minung zuar-leinak dan thawn thubuai tuah in an hawl rero lai thu Ramdingkhawm Tlangbawi U Thein Shwe in June 9 ah a sim.#\nSource: 7Day Daily, Myanmar Times, စလုံး facebook page.


IV. Thinlung zate pek awknak cu ziangkim tuah tikah pitlin nak hram thawk asi - Hre Mang\nIV. Thinlung zate pek awknak cu ziangkim tuah tikah pitlin nak hram thawk asi\nMilai suangtuah nak hin ziangtluk milai a siatsuah thei in a ti tha thei timi hi thaten ruat hnik uhsi. Voikhat cu damsung thawng tla ding pa hnenah hitim thu an sim: “Milai pakhat hi thisen ziangtluk a suak hnu tiang a nunglai thei, timi kan hliakhlai nakah nangmai taksa kan hmang dingih cule thawng in ihsin na suak ding” an ti. Cule zanah a kezim kha an at pem sak. A kezungzim ihsin zianghman thisen suak mi cu ti tlak asi lo. Zamthim lakah cun an ret ih a ke cu an hren tar sak. Cutikah cupa cun zanvar a ke ihsin thisen a suak dingah a ruatih a kezim ihsin a thisen zianghman a suak lo nan a thaizing ahcun a rak thi zo. Cucu a tihnak ruangah asi. Cuvekin tihnak neih mi hin milai a siatsuah ih milai sunglam huham cahnak, mawinak pawl a siahsuah theh thei asi. Thawngin sungih mithi pa thu na ruat tikah ziangtlukin thinlung ttihnak ruangah milai a siatsuah thei timi na mtithlam in na hmu thei ding.\nCuruangah na thinlung suangtuah nak ruangah nangmah le nangmah na ti cak aw thei ih na siatsuah aw thei fawn. Nitin ten na taksa naa, na cah lo nak lawng lawng na ruat asi le nangmah le nangmah na siat suah aw asi. Na thinlung sungah na cah lonak, na farahnak, le na dunglamah na duhdan kalh in thil a cangmi pawl lawnglawngin na thinlung a lo luah khat theh ih na hmailam ah a cang ding pawl hmuahhmuah khal cui suangtuahnak cun ro a lo rel sak asi ahcun na cem asi. Na dunglam thuanthu in na hmalam ah canvo tha na neihmi le na malsawm hmuahhmuah a lo siatsuahtsak theh asi. Cucu nangmah na thinlung ruahnak sungah hmun na pek hai ih nangmah lala in na hmailam cantha le canvo tha hmuahhmuah cu na siatsuah theh asi.\nThinphannak, tihnak, mah le mah rinsan awk lo nak pawl hin milai lungawinak le sinak ziangtluk a siatsuat thei ti na thei fiang asile milai suangtuahnak hin ziangtluk milai a tuah tha in an siatsuah thei ti na thei ding. Kaihhruai le thunun lo mi milai suangtuahnak cun khui tawk hmanah mi a thlen pi dah lo. Curuang, na duhthusam na pitlin duh asi ahcun, na thinlung sungah hmun a luah theu tu na suangtuahnak pawl kha thaten na kilkawi ih na kaihhrem le kaihhruai a tul asi.\nLamzin parah maw khawlak ah vak suak hnik aw la mi tampi va be vivo hnik aw. An mithmai na zoh tikah minung ziangzat anmai kaihhruai lo mi suangtuahnak ruangah anmah le anmah an siatsuat aw ti na hmu ding. Mi tampi taksa dam lonak nei mi an um. Asinan an taksa nathrik in an taksa a ei siat mi hnakin anmai suangtuahnak sungah tihnak le mahle mah sawisel awknak “ka na asi” tiah ruat aw in an riatsiatnak in anmah cu a siat suah asi. Mi tampi mi farah an um. Asinan an farah nak hnakin anmah le anmah “Kei cu mi farah ka si, tuah thei mi ka nei lo” tiah an ruat awknak ruangah an thansoh dingzat an thangso loih dunglam an sip sawn theu. Na kiangkap zoh aw la mi tampi na hmu ding. Dinhmun bang aw cio cio, farah cio cio lak ihsin mi hrekkhat cu ca an zir maw sum le pai an hawl maw an hlawh tling zet na hmu ding. Mi hrekkhat cu an dunglam an sip ih riahsiatnak in an thinlung sung a luahkhat ruangah anmai hma khua cu anmah lala in an siatsuah thluh asi. A poi zet.\nNa sunglamah huham cahnak na neihmi na hman thiam asi ahcun ziangkim na tumtah mi na tuahsuak thei asi ti na theihfiang asi ahcun na neihmi na Pathian in a lo pek mi fimnak thiamnak le thazang cahnak hmangin na sunglam ah duhnak a lo pekmi pawl kha tuah famkim theih asi ti khal na hmu fiang ding. Cutikah na sunglam ah cutluk mankhung mi ruahnak thinlung kha thulolak suangtuahnak luangliam menah na hmang siang lo dingih na duhmi tuahsuak nak dingah na hmangaw sawn ding asi. Suangtuahnak luangliam timi pawl cu na theih duh asile ziangpohpoh tuahsuak thei lo dingmi ruat rero, siatnak le thatlo nak thu pawl ruat rero, dunglamah a liam cia mi thu pawl thinna zetin ruat reronak pawl kha asi.\nThudik le thutha in na thinlung a luahkhkat asi ahcun thudik duhtu le mitha pawlin an lo pan ding. Thu tha lo, bum awknak, thuphan pernak, thinhengnak, thinatnak, huatnak, iksiknak, le cah lonak, pawlin na thinlung a luahkhat asile zohman na kiang um an paih lo ding. Na kiang um duh tu pawl hman kha nangmah lo bum duhtu pawl an si sawn ding. Asilole, nangmah vek lala milai pawl an si thei. Rei lo te sung an lo lawm dingih na hnen ihsin duhmi an nei nawn lo asile an lo tlansan sal ding. Asinan na thinlungin thutha le thiltha lawnglawng na ruat asile mitha le mi fel tampi in na mithmai ah a langmi an hmu ding. Cutikah na mithmai ah a langmi ihsin mi tampi na kiangkap ah a ummi pawl parah hmual anei ding. Cutin na kiangkap um pawlin na sunglam nun mawinak an hmuh tikah nang khalin thazang na ngah vivo ding. Na cak sinsin ding. Na en nak le alnak cu na kiangkap um pawl in an hmu vivo ding. Cuvek thiltha ruahnak in mitha tampi thawn na peh zawm aw vivo dingih na duhnak pitlin theinak lamzin a ong aw vivo ding. Thinlungput tha le dik neih cu ziangtluk a thupi ti na thei zo. A lo hmu tu pawlin an lo rinsan theinak dingah na thinlungput mawinak kha na mithmai in a lang ter atul asi. Na thinlung sungah a um lo mi kha na langter tum rero khal asile thli lak ih voih thawh vek fang asi ding. Rei lo te a thu dingih a hlo ral cingcing ding.\nA cancan cu mi pakhatkhat hna na tuan pi dah lo mi thawn nan ton awk tikah rinhlehnak na neih can a um thei. Ziangruangah ti na thei lo ding. Milai thinlung sungah a ummi ruahnak suangtuahnak hi mithmai ah a lang asi. Ni a sa ih tlaici kan cin tikah thlai cu a kho ih a thang. Ni eng le thlai karlakah a pehtlai aw mi thil a um asi. Cucu ziangvek asi ti zo hman in an ngai pawimawh mi asi lo. Nangmah le nangmah kha thaten zoh aw sal aw. Mangbangza Pathian sersiam mi na sinak na hmu aw ding. Pathian in a sersiammi sungah mangbangza cahnak fimnak huham a ret mi na hmu ding. Cumi na hmuh tikah na lungawinak cu na kiangkap ah a ummi milai le thilleri parah a hngat aw nawn lo dingih nangmah sungah ziangkim na duh mi tuah suak theinak huham cahnak fimnak na neihmi ruangah na lung a awi ringring dingih a lo sersiam tu thawn nitin na pawl kom awknakah lungawi thu sim ding lawng na nei ding. A lo sersiam tu na mawhtluk nawn lo ding.\nNa ka sung ihsin tongfim a suak thei nak dingin na tong hlanah na sunglam na rawn ta a tul. Daiten na sunglam fimnak na rawn ta asile mangbangza in na tongkam ah fimnak asuak vivo ding. Voi tampi cu mi tampi in thu ruat hmaisa loin an tong tikah anmai tong mi lala hman an zum lo theu. Cutikah an tongmi kha an phatsal a tul theu. Cutikah an kaa sung ihsin ausk mi tongkam pawlin huham a nei nawn lo vivo theu. Na sunglamih fimnak huham cahnak kha na rawn hmaisa ih na tongin an sim asile na tongkam ah huham cahnak a um fawn ding. Cucu na kiangkap um mi in an hmuh an theih tikah nangmah ah zumnak an nei ding. Ka tonghlanah thu ka ruat hmaisa dingih ka sunglam huham cahnak thawn thu ka sim ding. Cutikah ka sunglam thlarau in in simmi pawl ka tong suak thei dingih tongfang ka hman mi pawl khalin ka sim duh mi pawl kha a ngai tu pawl hna sungah fiangzet le hmual nei zetin a theih ter ding asi.


Cawhnawi Tidawl - Chinland Today Media\nApril 6, 2016 1:24 pm·0 comments\nVei khat lai ahhin, siangpahrang in a hnattuantu pawl cu tidawl pakhat a laihter. Tidawl an laih ttheh tikah siangpahrang cun, tuizan ah innsang pakhat ihsin minung pakhat cio in cawhnawi no khat cio himi tidawl ahhin nan ra sung pei, tiah thupek a suah. Siangpahrang cun tidawl cu a thaizing ah cawhnawi thawn rak khat seh ti a duh ruangah a si. Thupek an theih thluh tikah mipi cu an ttiak.\nZan a rung thlen tikah, pacang pakhat cu tidawl sungih cawhnawi va sung ding in a pok. A feh phah in thu a ruat vivo. Midang pawl in cawhnawi an rak ken cio ding ruangah anih cun tidai no khat sun mai a ttha tiah a ruat. Zan khawthim a si ruangah zohman in tidai a si ti an theihthiam a zum lo. Curuangah tidawl ahcun tidai no khat a va sung ih a tlung sal.\nA thaizing ah, siangpahrang cun a tidawl cu a va vehvai. Cutikah tidawl cu tidai fim kiangkiang hlir in a khat ti a hmu ih a mang a bang zet. Ziangahtile a ram mipi hmuahhmuah in “Kei cun cawhnawi ka sun a ttul lo, midang in an rak sung ding pam, tidai no khat ka sung mai ding” ti ih an rak ruat cio ruangah a si.\nZiangvek hnattuan khal va si sehla, midang in an tuah ding pam ti ih ruat ding a si lo. Nangmah ihsin na thok a ttul. Nangmah ih na tuah lo ahcun midang in an tuah lo ding ti ih ruat sawn ding a si. Curuangah nangmah kha thlengawknak nei sawn aw. Cutikah thil danglam a thleng ding.\nKan Lai Tong Hi Phunkip Cokrawi Tong Maw Si?


KAWLRAM DINHMUN KHAIKHAWM JAN 2016 - Hre Mang\nKAWLRAM DINHMUN KHAIKHAWM JAN 2016\nKAWLRAM RALKAP LE RAMPI THLENG AWKNAK\nHre Mang, Ph.D.\nTulai kawlram dinhmun khaikhawm, tawi. Jan 13, 2016.\nKawlram uknak a thleng ngaingai pei maw? Ralkap cozah in NDL hnenah thuneihnak an pe taktak pei maw? Kawlrampi ziangtluk tiang a thleng aw dingih mipi in ziangvek tiang ruahsan ding kan nei? Ziangvek in mipi lam in teh rampi thleng awknak ding hrangah tuanvo kan nei? Tivek pawl thusuhnak hi ka suhsohnak ah in suttu an um hnuai hni theu. Tawiten tulai dinhmun khaikhawmnak kan zoh hnik pei.\nRalkap pawlin 78% nehnak cotu 59% parliament ah seat co tu hnenah ram uknak thuneihnak a ap taktak pei maw? A ap ding asile 1990 lai vek si loin ziangthu ruangah asi pei?\n1990 vek siloin 2015 cu Kawl Ralkap hruaitu pawl dinhmun tampi a dang zo. 1990 lai ahcun Ralkap pawlin NLD hnenah thuneihnak rak pe sehla anmai dinhmun a dirthawm, harsatnak tampi an tawng thei. Rampi Dindan le Danbu in ralkap pawl humhimnak a tel lo, Ralkap pawl hrangah parliament ah reservation an nei lo, an lennak sumpai pawl black money pawl Burma market ah legal money ah an can ter hrih lo. 2015 ahchun rampi 2008 constitution in ralkap pawl cu hril loin 25% seat parliament ah an pek cia. Rampi constitution rem dingin 75% hnakih tam lungkimnak in rem theih asi. Curuangah ralkap pawl lungkimpinak tel loin kawlram constitution rem theih lo dingin constitution sungah ngan khum cia asi. Cui hlei ah ralkap in department thupi pathum, defense, home, le borders affairs minister pawl cu tuanvo a pek ding fawn. 2015 hril awk hnu ahcun zo party in cozah lalnak an lak ih thuneihnak an nei khal asile Constitution in ralkap pawl hrangah harsatnak thlenter lo dingin kilhim awknak an tuah cia zo. Curuangah a tu ih a ding suak dingmi cozah cu demoracy ngaingai asilo ih ralkap le mipi hriltlinmi kawp aw mi cozah asi hrih ding. Ziangvek party an lal khal asile ralkap pawl lungkimpinak tel loin rampi thleng awknak pumhlum ngaingai tuah theih asilo ding.\nCun sumpai thu lam zoh asile 1990 lai vek si loin ralkap lu-ban pawlin an sumpai neihmi pawl cu market sungah cangvai thei in tampi an tuah zo tikah Kawlram pumpi sungah tangka tekleng tampi cu ralkap mihlun, lu-ban pawl sumpai asi ti theih asi. A tui hlanah a rak um dah lo mi milian mibur malte (elite class) ti ding khawp in ram pumpi business market sumpai tekleng pawl cu ralkap hrihram pawl sumpai an si ti thei nak a um. Ram pumpi ziangkim kilkip in thlir tikah parliament thuneihnak cu ralkap pawl in hriltlinmi party hnenah thuneihnak a pek hmanah an kutsungah thuneihnak tampi a um hrih thotho tinak asi. Cozah department hnatuan lukai tampi cu ralkap mihlun pawl milesa tampi an si hrih lai fawn. Ramsung lennak sumpai tekleng tampi cu ralkap hlun le anmai lamtang milai pawl kutsungah a cangvai rero mi asi. An hram a hnget in an tanhmun an khuar tha tuk zo. Curuangah anmai dinhmun hnaihnok thei lo cin thuneihnak cu mipi hriltlinmi cozah kutah an ap dingmi asi.\nLeitlun ah ralkap uknak lole dictatorship ihsin democracy ram uknak ah a thleng aw mi pawl hi thleng awk dan a tlangpi thu in phunthum ah then theih asi: i) Thuneihnak lawnsakmi, ii) thuneitu pawlin anmah te uknak nak thleng dingin an tuah mi, le iii) dokalh tu le uktu pawl kop aw in kophnih in remrelmi thleng awknak tiah phunthum ah then theih asi. A pakhatnak ahcun dokalhtu pawlin thazang in an neh tikah uktu pawl tannak nei nawn loin mualpho in an um theu. Kawlram cu cuvek dinhmun asilo, dokalhtu pawlin Kawl ralkap uktu pawl vuak thlak theinak thazang an nei lo. A pahnihnak cu uktu pawlin anmai duhhrilnak in thleng awknak an tuah mi asi. Kawlram cu Ralkap pawlin anmai duhhrilnak in thlengter mi asi fawn lo. Uktu pawl le dokalhtu pawl kom aw in thleng awknak tuahmi ram khatlam le khatlam zapi thatnak ruat in cobuai parah thleng awknak tuahsuak asi theu. Khatlamah NLD in ralkap cozah cu hril awknak ah a neh ruangah ralkap pawl an sung ti theinak a um na cingin ralkap pawlin 1990 vekin thuneihnak pe duh lo hai sehla, thleng awknak cu um lo thotho ding dinhmun asi fawn. Leitlun uk awknak thleng awknak ah a tu ih a cang rero mi Kawlram thleng awknak hi a dang lam zetmi asi. Ram tampi ah ralkap uknak siseh dictators pawl siseh an thuneihnak an kutsungah an ret thei nawn lo tikah mualphoza in an um lo hmanah ramsungah rothazet ret ta in society lutlunah hmailam saupi hrang tiang mai lamzin sialcia thei hmuh ding an malzet asi. A tu kawlram cu Kawl ralkap pawlin cozah thuneihnak cu hriltlinmi party kutah an ap hmanah ralkap luban, mihlun pawl cu Kawl society luthlunah sumpai lennak in siseh thuneihnak ah siseh mipi in tham ban lo ah an ret aw thotho tinak asi. Pawnlang in zoh asile democracy uk awknak vek asi na cingin democracy ngaingai siloin mipi hriltlinmi le ralkap kop aw in dinmi cozah uk awnak asi ding. Soe Lin Aung & Stephen Campbell cun “The Lady & the Generals” timi cahram sungah a tu ih kawlram ah dinsuah dingmi uk awknak cu “Dyarchy” tiah an ti ih 1923 lai ih Mirang pawl le Kawl hruaitu pawl kop in an rak dinmi Kawlram cozah vek fang kha asi tiah an sim.\nA tuvekin Kawl ralkap pawlin thleng awknak an timtuah rero mi hi el theih loin ramsungah mipi pawl nawr nak cu a thupibik asi ko na in ramleng lam ihsin nawrnnak siseh Asia khawmual ram inn hnen pawl lakah kawlram cu a mualpho tuk zo ruangah siseh anmai dinhmun hnget khoh zetin kawl society ah hnin theih lo in an bun awk ngah zo ruangah siseh thu tampi kom khawm in a tuvek in thleng awknak cu lungtho te in an timtuah rero mi asi sawn.\nLeitlun capitalism uk awknak in mipi naran le milian pawl dinhmun tawiten khaikhawm hnik uhsi. America ramih lennak 50% tluk cu top 3% pawl kutsungah a um ti asi; leitlun pumpuluk lennak ih 48% cu top milian 1% kut sungah a um ti asi. A tangsun 52% leitlun lennak lak ihsin 80% cu milai 20% pawl kutsungah a um ti as fawn. Leitlun milai 80% pawl kut sungah leitlun lennak a tangmi cu leitlun lennak ih 5.5% lai lawng asi. Cutikah mifarah naran pawl cu society tlunlam minung (elite class) pawl thawn ziangtik hmanah rualran ten an feh thlang thei dah lo ding tinak asi. Mi farah pa in kumkhat (ni 365) sung a tuanmi ih a hlawhsuah mi cu milian pa ih minute 15 tuansuah mi hman a zat lo ti asi. Riahsiat thlakzet leitlun laireldan, rualran lonak ram asi. Cuvek in Kawlram lennak tampi cu ralkap hlun lu-ban pawl (cronies) pawl kut sungah a um theh ih senpi vangtlang mi naran pawl cu society lei tawdap ah nitin ei in hrangah an buai rero fangfang asi. Cutikah Kawl ralkap pawlin zo party hnen khalah hahdam zetin political power an ap theinak khal asi ve fawn.\nUnion Peace Conference tuahmi cu zoh a mawi zet. Mipi le uktu pawl, party tampi an lungawi zet, thiltha zet asi. Ziangthawn a bang aw ti asile misualpa in mi farah pakhat kha tidai sungah thawthaw thei lo in a nim bet ih reipi tisungah thawthaw thei loin a um hnu ah “Khah, na rim pei maw?” ti ah a mit le a hnar tilengah malte thli a hip ter vek khi asi. Ramhnuai ah hriamhrei kai pawl tla thawsuak zetin ramsungah an vaktawi thei, a hlan ah rak kap aw rero tla, innpi sungah Kawl ralkap uktu pawl thawn to tlang in thu tha reltlang thei timi cu thiltha asi.\nRampi uk awknak thatlam pan ding cu ruahsan ding a um ko. Kawl ralkap pawlin hriltlinmi party hnenah thuneihnak an ap asi ahcun Ralkap pawl dinhmun cu zohman ih hnaihnok theih lo in kum ziangmawzat a um hrih hmanah rampi a thangso thei thotho mi asi. Tahthimnakah, Thailand ramah ralkap pawlin a tuletu thuneihnak an lak leuhleuh. China ramah Community party in central ah lalnak an nei ringring. Asinan economic, le education, rampi uknak policy zalen zetin ram mipi hrangah sangka an ong asi ahcun rampi thansohnak cu tampi a um thei thotho mi asi. Kawl ralkap mibur, uktu pawl cu lennak ah siseh ramsung thuneihnak ah siseh an hram hnget zetin an bunngah zo ruangah miphun dang pawl tla state thuneihnak sang deuh pek vivo ding tla harsatnak um ding a bang lo. Hriltlinmi democracy cozah uknak hnuiah nuam teten thansoh lam pan vivo ding cu a cia tluk in ruahsan ding a um asi. Kawl miphun-u ruahnak in an duh lo bik mi pakhat cu kawl asilo mi miphun dang pawl an mah te lakhran awknak siseh zalen tuk in central govt kaihhrem loin an um ding an duh lo mi asi. Kawl asilomi miphun pawl uknak ram , Kawl ralkap pawl in kum 60 lenglo sawk seksek in an cil zo mi, state tete pawl cu mipum khalah thang so loin economic, fimthiamnak, kilkip ah dunghnufual an si tikah politics khalah central govt, kawl pawlin tih le huphurh tham zianghman an tang nawn lo asi. Curuangah Kawl elite pawlin hahdam zetin central thuneihnak cu zo party kut khalah an ap thei thlang asi.\nCulailakah a thupi zetmi cu ramsung mipi pawl, a biktakin Kawl asilo mi miphun dang tete pawl, senpi mipi thazang cakzetin dinsuah thei a thupi. Civil society thazang cak zetin dinsuah thei ding, mipi thazang hnget zetin hrambun thei ding a thupi mi asi. Kawl ralkap a cozah siseh hriltlin mi a cozah in a pek thei mi cu malte lawng asi, ram sung mipi pawlin mibur thazang cak zetin pursum leilawnnak ah siseh political capital le social capital nasa zetin hrambun thei dingin ram le miphun dinsuak (nation building) hrang tuansuah a tul mi asi. Cutikah central govt ih pekcawpmi si loin mipi thazang miphun dang tete umnak state tinah a um dingih hmailam saupi tiang a daihmi rampi thansohnak hrang hmainawrnak hrang hmanrua tha asi thei ding.\nRawnmi: Jacobin cahram, “The Lady and the Generals”.\nHre Mang: The Progress of Democratization in Burma.


Surbungtlang Vanzam Ṭumnak Hmun Tharthawh Sal - Chinland Today Media\nJanuary 31, 2014 5:53 am·0 comments\nSurbung Vanzam ṭumnak vehvai lai\nChin ramkulh ih vanzam ṭumnak ding hrang hmunram halhnak cu January 30, 2014 ah ṭuanvo neitu rampi director U Kyaw Soe le Engineer dangdang pawl in an zoh ih Falam Khua nu/pa pawl le zunglam ih ṭuanvo neitu pawl khal an tel ve tiin thu kan dawng.\nVanzam ṭumnak hi February thla ah zohfelsal a si ding ti khal in thutheihnak cun a tarlang.\nSurbungtlang vanzam ṭumnak hrang ih tharthawhnak hi 24.10.2012 ah Pyithawngsuh level ih thlah mi Myanmar air line ih Expert Engineering U Thant Zaw Moe ih hohatnak in palai ( 7 ) pawl in Falam vanzam ṭumtheinak ding vehvai (Survey) tuahnak annei.\nSurbung tla hi British raldo vanzam pawl rak ṭumnak ah leitlun raldo pi pahnihnak laiah an rak hmannak hmun a si. Tipi ihsin a Sanlam 6352 ihsang a siih vanzam a zuan suah theinak ding hrang ih a tlannak ding lam rawn feet 400 lenglo tiang a kau thei mi a si.


Joe Biden In Boruak A Cibai Tum – Meifar\nKum 79 mi US president Joe Biden cu a cangsual thei zet. A office umnak khal a feh lan zo ih a dungthluntu in a sim thei hnuah a kirsal, vanzam step khalah a bah rero zo. Thupi zet a sim laiah a ṭongsual ṭheu, a caan len thupi zet an rel rero laiah arak itthat san.\nRampi pakhat hruaitu a si vekin mipi in a tlangleng dan cu an rak bih ringring. Tuiṭum ah North Carolina Agricultural and Technical State University ah ava feh ih minute 40 sung thusimnak anei, a thusimmi cu forhfialnak le sumdawngnak thuhla a si.\nThu a sim thluh hnuah a her ih minung umlo, boruak cu a cibai tum. Asinan, minung zohman an rak um lo ruangah a her cuco ih stage par ihsin a ṭum. Online mipi in, ‘A tar tuk zo, president ṭuan ding a si nawn lo’ tin a phunphun in an comment.\nInternational Business Times ah ‘Minung a cibai tum a si lo, khatlam ih um pawl a cibai a si. Khatlam ih um pawl cu mic stand ruangah an lang thei lo” tin simfiangnak an neihsak.\nPalik Pakhat Cu Zu A In Tamtuk Ruangah A Thi


Myanmar Plaza ih thil thleng cun dawr neitu pawl a ti thinphang | Falam Online Media\nYangon, Myanmar Plaza ah khawtlang mipi feh lo dingin le Yangon mipi humhimtu mino pawl in ralrin peknak ca an suah ruangah Myanmar Plaza ih dawr neitu pawl cu thlaphang in an um.\nMyanmar Plaza sungih ralhraang dokalh duhphorhnak neitu minorual cu security pawl in nasaten an thawi ruangah Yangon mino pawl an lungawi lo ih, thungrul nakah ti`n cuih hmun ih dawr pawl ah thil lei nawn lo dingin khawtlang mipi theihternak an nei.\nCuvek dinhmun a si ruangah le a hraang zawng cangvaihnak a um ding an phan ruangah Myanmar Plaza sungih dawr khaan 5 hnak ih mallo cun camkhat hrang dawr phit lawk an tum thu khawtlang mipi hnen ah theihternak an nei ih, dawr khaan phit lan tum khal an um thu theih a si.\nCuihtlunah Myanmar plaza central zunglam khal thlaphang in an um ih buainak a suak dan cipciar zingzoinak an nei tum thu le neta hnu ah hivek buainak suak nawn lo dingin hmalaknak an nei tum thu, mipi hnen ah theihternak an tuah.\n← 1988 le 2021 Dothlengnak cu hitin an tahṭhim\nRalhraang SAC ralkap in Rampi Ukhruai thuneihnak an la hnu ih Lamzin/Lilawn siatmi cazin cipciar →


Chinram khuate pakhat ah Covid 19 mina an pung ciamco, Mi pakhat nunnak liam zo | Falam Online Media\nTedim peng, Tithang khua (တွီးထန်) ah Covid 19 nat nei an pung ciamco ih mipakhat nunnak a liam zo.\nDecember 27 ah Covid 19 natnei minung 9 an hmusuak ih cuihni in Lockdown nei ṭan cih a si nan tuini tiang ah mina 19 an um zo ih mipakhat a thi.\n“Covid 19 mina hmuhsuah a si ni in Lockdown nei ṭan cih a si ih Lockdown tuah hnu ah mina an pung ciamco bet. Tuini tiang Covid 19 mina 19 an um zo. Mipakhat a thi ruangah tui dinhmun ah mina 18 an tang a si” tiah Tedim, Harhdamnak lam ṭuanvonei mipakhat in Duwun hnen ah a sim.\nTithang khua ih Covid 19 nat thleng suak dan cu Tedim ah mopuai an va nei ṭum in a si ih Covid 19 mina 9 hmuhsuah ni December 27 in khuahuap lockdown an tuah cih. Lockdown hnu ah mina 10 an hmu bet ih mipakhat a thi a si.\nNat karhzailo dingin Lockdown tuah a si ruangah khuami pawl cu ei le in lei ṭul dinhmun an si khalle khuasung ṭuanvonei hnen ah simthan tengteng dingin thu an suah ih, cuvek Daan thlunlotu cu Covid 19 boruak ih thlun dingmi Daan pahbal thubuai thawn hmalaknak an nei tum a si.\n← Covid 19 mina thawn Ek-inn sungih Nupa sinak hmangtu Nurse nu Mualpho\nMizoram ih hnaṭuan Chinmi thih thu ah YLA lam in simfiahnak an nei →


Dingfelnak Karbak | VCTH\nHome » Cahram » Dingfelnak Karbak\nBy vcth on September 22, 2010.\nKan nauhak lai ka Sayapa pakhat in dingfelnak hmuh na duh le na kiang ah hawl hlah aw, nangmah in tuah aw in ti. Cui a ti mi cu ka thinlung sungah a rung suak dukdi. Caan tampi ah dingfelnak thawn pehpar aw mi sermon, thusim tampi ka ngai ngah. Keimah tla in voiziang maw zat ka sim. Keimah le keimah tu ah thu ka sut aw sal mi cu dingfelnak um seh ti ka saduhthah vekin keimah in cui dingfelnak hrangah ziangtluk in pum ka pek aw?\nDingfelnak cui khoi nah khal ah a har. Kan Laitlang ah siseh, kawlram ah siseh,ṭhangso mi ram pawl ah tla siseh hmuh ding a mal vivo ko. Dingfelnak kan ti tikah a ral khat ih a um mi tluksaitnak (dingfel lonak) ka zoh cih a ṭul. Tluksiatnak ti ṭongfang cu nucan ziaza le zatlang nun thawn a pehpar aw. Cui tluksiatnak cu theih cing ih kan pahbal caan a um vekin thei aw lo ih kan tuah ngah caan tla a um ve.Dingfelnak in:1. kan bulpak nun a khai sang. Phundang deuh in kan sim le thlausuah donnak zin mi a sial sak. Dingfelnak raungah rinsannak kan ngah. Dingfelnak ruangah mi in in zum, hnaṭuannak ah siseh, pursumnak ah siseh hlawhtlinnak lamzin a on vivo.\n2. Dingfelnak cu mah bulpak hrang lawng si loin innsungsang a nuam ter, kiang le kap innhnen veng pa thawn pehtlaihnak a hahdam ter fawn, khua le ram daihnak le senpi vantlang ṭhansonak lamzin a on tu ah a cang.\n3. Dingfelnak cu Pathian ih duhmi le Pathian ih sinak tla a si. Pathian ih a sinak cu Famkimnak a siih cui a Famkimnak cu a sersiammi milai/laimi pawl hnen ah in hlawm ve, a tlamtling mi nun ngah thei ding in.\nKhah le Dingfehnak tuah zuam uh si. Hmun hla pi le thulu tumpi ruat duh hrih hlah, kan laitlangpi thlengaw ter ding le leitlunpi diahnak, remnak a khat theinak ding tum hrih hlah aw. Na bulpak nun midingfel si ding le kiang le kap, innsang ih ṭihzah upat ding zuam sawn aw. Cutin karkhat hnu karkhat a thuknak lam kan pan vivo lo kem.


Manny Pacquiao In Khuanu A Rak Nei Ve Maw Si? - Chinland Today Media\nDecember 28, 2015 8:07 am·0 comments\n‘Zianghman silo leidip lak ihsin I cawisang tu Bawpa Pathian ka thangthat’ ti theutu, leitlun boxing thiam hminthang Manny Pacquiao cu Miss Philippines Pia Wurtzbach in leitlun pumhuap ih lengdawh mawibik sinak lukhum thawn an ram ih ara kirsal thei ruangah a lungawinak mikip theih dingah a pholang.\nManny Pacquiao cun “Miss Philippines Pia Wurtzbach nehnaka conak cu tui hmaisabik boxing ih ka neihnak dingah a cang suak hrimhrim ding” tiah a sim. Miss Philippines Pia Wurtzbach ih nehnak cu Manny Pacquiao hrangah thazanglaknak ah hmangin “Neita mi a thong tikah cun ka neh hrimhrim ding” tiah a sim.\nKan dung May thla ih Floyd le Pacquiao an boxing awk lai ah ruahlopin Manny Pacquiao a cak lo lai caan ah tui Miss Philippines Pia Wurtzbach in Manny Pacquiao hnen ah le Philippines mipipawl hnenah tiamkamnak a rak nei. Cucu, Manny Pacquiao an thlak ruangah keimah leitlun ih lengdawh mawibik sinak laksawng ka ngah ding timi a rak si. Cucu tuitum ah a takin Pia Wurtzbach in a kim ter a si.\nCurungah kei khal tui neta boxing ka thong ding mi cu kan ram lengdawh mawi hleice Pia Wurtzbach hrang le kan ram mipi hrangah a thabik le nehnak co dingin ka bei ve hrimhrim ding tiah a sim.#\nMi Nehlo Tihhrut Pacquiao Thawn Lek Tlang Ka Paih Nawn Lo: MayWeather


Mon Nusalṭha An Kap That – Meifar\nMon Unity Party (MUP) ih an rinsanmi pakhat kum 32 mi Mi Wai Thi Phyo cu zo ti theih loin June 8 zanah an kap ih a thi. 2020 kum hrilawknak ah arak tel nan nehnak a co lo, a zuamnak Kyainseikgyi Township ah NLD in vote malte in a neh.\nMi Wai Thi Phyo cu mibawmtu pawlkom ah phur zetin a cangvai ṭheu ih an ramsung fimthiamnak ngai poimawh zettu khal a si.\nMon ramsung ih ramkhel hminthang pakhat a si. June 8, 2021 zan ih a motor mawng lai cu zo ti theih loin bike thawn an rak thlun thup. Cutin a kiangnai ten an kap ih a awm, a kut le ke ah hliam a tuar.\nKiangkap um pawlin siizung ah an tlanpi hngal nan a hliamhma tuar loin a zanah a thi. Ralkap in thuneihnak an lak hnuah Mon ramsung ih nunau ramkhel an that hmaisa bik a si. Zo in an that, ziang Party an si ti cu theih a si hrih lo ih zingzoinak an nei rero lai.


Ek-inn ih Kum khat le hrek sung kharh khum tuar Innsangnu, Palik in run suak | Falam Online Media\nEk-inn ih Kum khat le hrek sung kharh khum tuar Innsangnu, Palik in run suak\nIndia : Haryana, Rishpur khua ah Kum 1 le hrek sung ek-inn bi zetih kharh khum tuar numi pakhat cu district women and child welfare department in an runsuak.\nAmah hi kum 35 mi a siih a pasal Naresh Kumar thawn kum 17 sung um tlang zo an si. Fa 3 (Kum 15 mi fanu, kum 11 le 13 mi fapa) nei zo a siih thluak lam damlonak a nei ti`n a pasal in ek-inn sungah a khum mi a si.\nNaresh Kumar in a nupi cu ek-inn sungah kum 1 luan a khum zo timi thuthang a suak veten district women and child welfare department ṭuanvonei pawl in an va hawl tikah ek-inn ih kharh khum tuar innsang nu cu an va hmusuak ih siizung lam ah tuamhlawm dingin an hruai cih.\nPalik ṭuanvonei Gupta cun, “thuthang kan dong veten Naresh Kumar inn cu kan va siim ih ek-inn sungih kharh khum tuar a nupi cu kan runsuak. Rawl ṭhiṭha in an pe lo ruangah a ṭawnṭai tukih ṭha ṭen khal a ding thei lo. Siizung lam ah tuamhlawm ṭha dingin kan kuat ih tu ahcun a sungkhat unau hnen ah a tlung sal zo” a ti.\nInnsangpa Naresh Kumar cun a nupi in thluklam buainak a nei ruangah a khum mi sivekin a rel nan a nupi damlonak ca khihhmuhding zianghman a neilo ruangah India IPC sections 498 A, 342 thawn palik in an kai ih zingzoinak an nei peh vivo tum a si.\n← Bike thawn pah ngah ruangah Falam Covid 19 Volunteer ke ruh kiak\nTatmadaw in a neihsun Raldonak Tipil Laawngpi phorhsuak →\nIran cozah in Pu Trump that tumnak Ca le Zuk an thlah?\nJanuary 22, 2021 January 22, 2021 Ni Hnem Sung 0\nTexas : Karen mino pahnih cu Thi cia in an ruak sarsuak a si


Mi a bawm hlei ah Covid 19 boruak cem tiang a inn sangtu a lak in a luah ter | Falam Online Media\nMi a bawm hlei ah Covid 19 boruak cem tiang a inn sangtu a lak in a luah ter\nOctober 9, 2020 October 9, 2020 Ni Hnem Sung\t0 Comments\nCovid 19 boruak ih mi harsa pawl bawm ṭheutu Myanmar lemcang khawvel ih comedian hminthang Din Daung cun Yangon ih a inn luah tu pawl cu Covid 19 boruak cem tiang a lak in a luah ter hai thu BBC hnen ah a sim.\nAnih hi tangdawr nun nei zet a si ih Myanmar ramsung comedian tamzet lakih hlawhtling lam mi pakhat a si. Thinlung sung ih um hmuahhmuah relsuak hmang pawl a siih mipi khal ih lawm zet mi comedian a si.\nAmah bulpak khal in mi a bawm tam zet ih miharsa pawl bawm nak ding ah kut dawh ngam vohvoh a si. Milian le celeb hminthang a rual le pawl hnen ah kut dawh in mi harsa a bawm ṭheu ih tuṭum khal ah Covid 19 ruangih hnaṭuan neilo harsa pawl a bawm hlei ah a inn luah tu pawl cu september 10 ihsin Covid 19 boruak sung a lak in a inn a luah ter hai a si.\nCuhleiah Covid 19 ruangih harsatuar veng hnen kiangkap pawl cu mi hnen ah kut dawh ih a ngah mi pawl thawn inn khat hnu inn khat lut vivo in bawmnak a pek vivo hai ih an mah biaknak phungki tlawng pawl khal ah bawmnak a pek ringring ti`n BBC cun a ngan. (Lawrkhawm)\n← Chinram cozah in Surbung Vanzam tualrawn onpuai thu ah thuthannak nei\nMi theih tuk lo mi John Winston Lennon thuanthu tawi →\nShan ramkulh ih PDF tiawtu pawl an MualPho\nAugust 10, 2021 August 12, 2021 Ni Hnem Sung 0


Malaysia Um Kawlrammi Mipum 45000 Hrang UNHCR Card Tuahsak Ding - Chinland Today Media\nMalaysia Um Kawlrammi Mipum 45000 Hrang UNHCR Card Tuahsak Ding\nAugust 27, 2013 8:50 am·1 comment\nKawlram sung harsat ruang innsungsang nuntukhawsaknak hawlin Malaysia khawlipi ih um, kawlram mi harsa pawl bawmnak hrangah tiah Mahamingyi Office UNHCR pawlin a ra dingmi Sep 2, 2013 in 2014 January thla tiang hmun pa sarih ah thenaw in UN Card tuahsaknak an nei ding.\nKuala Lumpur ih Chinese Assembly Hall ah tuih thla ni 8 sunih UNHCR hruaitu pawl an tonkhawmawknak ah malaysia um Chinmi pawl thei tawkih a bawm rero tu Salai Kyaw Kyaw cun ” tuih thla UN ih CDU meeting ah Daiyintha community pawl thurelnak ah UN officer pawlih simmi vekin kawlram pawl hrangah UN card tuahsak ding tiah an sim” tiah asim.\nKawlram in Malaysia ah 2013 March thla ih thlengmi tiang lawng tuahsak ding tiah an sim. a tuih Refugee bawmnak hrang an tuahsak tharmi UN card hmin cu Asylum Seeker tiah hminpek a sidingih kawhcih a si fawn ding. Cun tuih t’umah kawlram mi mipum 45659 pawl hi UN Card tuahsak si ding tiah thu theih asi.\nTuih an tuahsak dingmi vengthen pawl cu – Sep 2 , 2013, Perak/Kedah Mi 3244 , Sep 9 in 15 tiang Cameroon Highland vengah Mipum 4027, Sep 17 ah Kuantan/Pahang vengah Mipum 412, Sep 20 in 24 tiang Johore Baru ah Mipum 1015, Sep 26 in 28 tiang Seremban vengah Mipum 1350 ,2014, January ni 3 in 5 tiang kha Kuala Lumpur Selangor ah Mipum 34227 le Penang ah Mipum 1384 hrang tuahsak an si ding.\nMalaysia ramsungah boruak umdaan thlir phahin UNHCR in UN card a tuahsak netabik hi April 2010 an tuahsak in a ne ih tuhi a thar an tuahsal tinak si cu!\nTufang malaysia ramsungih um kawlram mi UN card nei hi mipum 70000 hrawng an siih, hnatuan dingih ummi pawl thawn mipum zate komin ting hnih(200000) hrawng an um.\nRFA Burmese | Jenny Par\nMalaysia Ah Chin Mi Kaihkhih Thok; Kawlram Mi 900 Kai Zo\nMalaysia ih UNHCR in Rohingya Mi 82 Refugee Card Pek\nMalaysia Le Kawlram Mi Refugee\non January 28, 2014 at 10:54 am\nNan thu tar mi cu a tha NASA asinan ziangah Penang mi pawl register in pek loh tih hi theih kan duh.


Thla 2 Sungah KNU In Ralhrang Kuthnuai Ih Cangvaitu BGF 130 Lenglo An That – Meifar\nMon State le Kayin States ramri kiangkap ih um ralhrang kuthnuai ih cangvai rerotu BGF pawl cu thla 2 sungah tualsung mipi kilhimtu KNU in 139 an that thu an phuang. October le November thla 2 sungah vei tampi an kapaw ih BGF 139 an thi ih hliamtuar 106 an um.\nKNLA thuphuangtu in, “October thla sung doawknak ah KNU in ralhrang le BGF 78 an that, 60 in hliam an tuar” a ti. October thla sung an doawknak ah ralhrang motor 9 an siatsuah ih ralhrang motor 4, meithal pakhat le cerek bawm 9 cu KNLA in an laksak.\nOctober thla sung an doawknak ah mipi kilhimtu KNLA ralkap 2 an thi, ralhrang in meithal an kap ciamco ruangah khuasung mi pakhat an kap that ih pahnih in hliam an tuar.\nNovember thla sungah cun ralhrang le BGF tangtlang in KNU/KNLA pawl thawn vei 38 an doaw, bomb puahawk hi vei 8 a thleng. November thla sung an dowaknak ah ralhrang kuthnuai ih cangvai rerotu BGF 61 an thi ih 46 in hliam an tuar. Mipi kilhimtu pakhat ih lu ah an kap ngah nan thinphang um dinhmun a si nawn lo, a damṭha zo.\nNovember thla sung an doawknak ah tualsung mipi kilhimtu KNLA in ralhrang motor ke 6 nei 4, Toyota Vigo motor 3 an siatsuah. Cun ralhrang tlangleng lamzin pakhat, cetzung pakhat, Mytel Tower pakhat, ralhrang ralthuam retnak building pakhat cu KNLA in an siatsuah. Ralhrang pawl ih bomb tum LOT14 lung 5 khal an laksak thu an tarlang.


Pitar Rukru Palik In An Kai - Chinland Today Media\nAugust 10, 2009 1:18 pm·0 comments\nIndonesia Palik Pawlin Misual Kap That Ah Zum\nAsia thlanglam ramih misual hnawksak leh mangmit tokbik pakhat Noordin Mohammed Top cu mizan sunah Indonesia Palik pawlin kan kapthat tiah an sim. Indonesia Cozah leh TV in an tarlang nakah Java tikulh laili ih Noordin Mohammed Top ih tanhmun sirnak Inn cu Indonesia Palik pawlin nazi 17 sung an kulhih cumi hnu ah an kap ciamco ih a mahkhal an kap that tiah an simih, Himi Inn sungih sin mithi ruang ziangmaw zat laksuah a siih, a si nan Noordin Mohammed Top ih ruang a tel leh tello cu fiangten an thei lo, tiah an tarlang.\nNoordin Mohammed Top hi Malaysia ram mi a siih, kum 2002 ih Bali tikulh ih Bomb tipuak tu leh sualnak dangdang tum pipi tuahtu ih ruahmi a si. Kan dungthla ih Jakarta khawpi ih Hotel pahnih ih Bomb puahih minung 9 an thih nak khalkha a mai ruahnam miih ruah a si. Noordin Mohammed Top ih umnak Inn hi palik pawlin sunvu in an kulh ih cumi hnu ah Palik pawlin Inn sungah luhkhum ih an kap ciamco ih Inn sungah Bomb puak leh meithal puakkhal a tamzetih cumi hnuin Palik pawlcu lengah anra suakih an lukhum phelh in an cibai aw rero tiah Palik thupuangtu Nanaan Soekarna cun a sim. Noordin Mohammed Top leh a ho minung ziangmaw zat cu himi in sungah an um tengteng ih a si nan Noordin Mohammed Top hi a thi tengteng tiih theih fiangnak cu an neilo nan a thi ih an zum thu Nanaan Soekarna cun a sim.\nUS ih Chicago ah Pitar pakhat Eila Orko kum 86 micun dawrih thilri a ruk ruangah palik pawlin an kai ih tuittum hi a thiruk ruangih an kaih a voi 61 nak a si. A thil rukmi hi thil tenau dollar 250 ti vek man hrawng an si theu ih a thil rukmi hi dawrih an zuar laimi hlir deuh an si hmun dangih ta cu a ru dahlo tiah Palik pwlcun an sim.\nPalik pawlcun hinu cu a damsung thilruk duhnak thinlung a nei ringring dingih an zum thu an simih, a thil ruk ruangih an kaih hmaisa biknak tum cu kum 1956 laiah khan a sizo, a thilruk mi thu ah Voi 13 cu thiamlo coter a siih kum 86 a kim hnu khalah thilruk hi a bansan thei hrih cuanglo.\nIraq Ah Bomb A Puak\nMizan zingah Iraq ram khawpi pakhat Mosul kiangih Shreikhan khua ih Shia Muslim pawlin an biaknak sakhua bawlpu pakhat Mohammed Al-Mehdi ih suahni campha lawmnak ih mipi punkhawm nak hmunah Bomb a puakih minung 30 an thiih midang 60 lenglo in hriamhma an tuar.\nHi Shreikhan khua ih bomb puakih tlunah an khawpi Bagdad ih Shia Muslim pawlih um khawmnak hmun cu bomb ih puah a siih minung 6 an thi. Iraq ram sungih Shia Muslim pawlhi an um khawmnak hmun ah Bomb ih puah an tong rinrting ih cu ruangah tuittum bomb puahtu khalhi Sunni Muslim pawl an si ding tiah zumnak an nei a si nan kut thin nak cu an neilo.\nUK Ralbawi Thar General Sir David Richards\nGeneral, Sir David Richards cu tuithla ni 28 ihsin UK ramih Ralbawibik a si thlangding. General, Sir David Richards hi kum 2006 May thla ihsin 2007 February thla tiangkha Afghanistan ramih ramdangdang ram 37 in ralkap an kuatmi NATO ralkap 35,000 rak uk zo tu a si.\nGeneral, Sir David Richards cun Afghanstan ramih NATO ralkap pawlih hnatuan nakcu kum 40 hrawng an tuanbet a ttul laiding tiah a simih, NATO ralkap pawlin Afghanistan ramah hin hnatuan ding neituklo hman haisehla ram mipi kilhim leh Cozah hngetkhoh din nak dingah an hnatuan mihi a thupi zet a si a ti. Afghanistan ram buainak ruangah hin NATO ralkap pawlhi Afghanistan ramah an thi tamzet zo ih ram hrekkhat pawlcun Afghanistan ram buainak cun zia umlam a pan vivo zo ruangah an ralkap pawl kawhkir sal an tum rero tiah an simih, a si nan General, Sir David Richards cun Afghanistan ih sin NATO ralkap kawhkir sal ding cu a tikcu a si hrihlo tiaha sim.\nTaliban Hotu Baitullah Mehsud Thih Nak Thu Fiang Thei Lo\nRelzo vekin kandung tlawngkai nithum ni ih Pakistan ram Waziristan Nargasi khua ih Taliban hotupa bik Baitullah Mehsud leh a nupi leh a mah kiltu minung 7 cu US Ralkap pawlin raldo nak Vanzam Pilot umlo Drone ih Missile in an kapthat tiah Pakistan Intelligence pawlih thu dawn micu Pakistan Interior Minister, Rehman Malik in a puangzo ih cun Waziristan ih Intelligence pawlkhalin Taliban hotu Baitullah Mehsud hi a thih veten tlawngkai nithum zan ah a thihnak hmun Nargasi khua ah an phuncih a si tiah an sim zo.\nAsi nan Baitullah Mehsud ih hnatuan pi Commander Hakimullah Mehsud cun Baitullah Mehsud hi a thilo tiah BBC a simsalih Baitullah Mehsud a thi tiih thuthang tlangzarh ciamco mihi thu zum tlaklo leh thuphan thu thehdarh menmi a si tiah a simsal. cu ruangah Taliban Tapung hotubik Baitullah Mehsud hi a thih leh thihlo fiangtei theih nak a umlo tiah ruah a si.\nTaliban pawlin tonkhawm awknak pawimawh Shura an timi an kokhawmih hruaitu thar minung 3 an ko tiah an simih cumi lakih pakhat Commander, Hakimullah Mehsud cun an hotupa bik Baitullah Mehsud cu a thilo a si tiah a puangsalih, US leh Pakistan Intelligence pawlih thu tlangzarh micu zum tlaklo phuahcawp mipi bum tumnak men a si tiah mizan sunah a sim.\nHimi laiah Pakistan ramih Swat hawrkuam ram tluanih um mipi pawlcun Taliban hotu Baitullah Mehsud a thi ti thu an theihcun an lung awiin an lam ciamco ih rawldawr leh hmunhim ah tongkhawmaw in Baitullah Mehsud ih thih hi anlawm a si, Taliban Tehreek-i-Taliban Pakistan (TTP) an timi pawlhin Swat phairuam tluanih mipi pawlhi an ti rethei zetih Swat hawrkuam ih mipi pawlhrangah cun mi hnawksak leh buaithlak zetmi minung an si, Baitullah Mehsud hi a thi taktak asi ah cun Swat phairuam ih um mipi pawlcun an umnak hmun le ram pawlcu thinlung nuam zetin an luah sal thei ding a si.\nTaliban Tapungt hotubik Baitullah Mehsud ih thih leh thih lo thu ah thu fiangfai theih nak a um hrihlo ti nak a si,a nupi leh a mah kiltu minung 7 cu US Ralkap palwih Drone vanzam Missile in a kapthatb ticu thu fiangih ruah a si.


Na Theih Ṭul Tengteng mi Hmaikhuh Fing Khawi Dan | Falam Online Media\nNa Theih Ṭul Tengteng mi Hmaikhuh Fing Khawi Dan\nCovid 19 in Leitlunpi a nuai ih a zia deuh nak ram an um bang in a luar thok nak ram khal a um ve.\nMipum 1 million luan nunnak lak zotu Covid 19 lak ih kan him thei dan ding lamziin pakhat cu a leng kan vak suak tikih hmaikhuh bun hi a si tiah mithiam pawl in an sim.\nMiṭhen cun hmaikhuh kan bun cun a tawk ti`n kan ruat men hi a rak diklo. Hmaikhuh khal ah Covid 19 nathrih a rak kai thei ruangah kan hruh/phoih tikah fimkhur zet a ṭul tiah Centers for Disease Control and Prevention in tlangthannak an nei.\nNa hmaikhuh tham hlah\nHmaikhuh kan bun mi par khal ah nat hrik a kai thei ruangah tu le tu tham ding a si lo. Kut thawn hmai tham lo ding an timi hi hmaikhuh kan bun mi hrang khal ah an sim tel cih a si ti`n ruat aw. Na tham pang a si khal le na kut kholh lohli aw.\nNa bun/phoih hlan ah kut kholh ringring aw\nThilri par ah nat hrik a um thei ih na hmaikhuh khal ah nat hrik a rak kai pang thei ruangah na bun/phoih tik khalah kut kholh ringring aw.\nNa hmaikhuh sawp ringring aw\nVoikhat na hman veten sawp cih lohli aw. Na sawp lohli manlo a si khalle duhduh ah ret men lo in hnipuan bal sawp ding mi lole hmun hran te ah ret lawk aw.\nTihlum le satpia thawn sawp aw la dryer setting sang deuh lole ni tleu ah pho aw. Amah lawng khal sawp a theih ih na sawp tik ah tihlum le satpia thawn a malbik second 20 nuai aw la hmun hlum/sa ah pho aw.\nHmaikhuh na sawp tik ah puanvarsii hmang hrimhrim hlah. Na hman pang cun na hmaikhuh a ei ṭet dingih hmuh theih lo ongkua a suak ter dingih na hruh leh sal tik ah na hrang ah ṭih a nung.\nMithaimsang pawl ih sim mi hmaikhuh\nHmaikhuh mankhung (N95, N99) hmang thei lo hrang ah mah te tuah cawp cotton fabric (T-shirt, Towel) hmaikhuh a ṭha bik ti`n mithaim pawl in an sim ih Social Distance daan thlun har nak hmun mibur lak ih hman ding ah cotton fabric thawn tuah mi hmaikhuh a ṭha bik ti a si.\n← Donald Trump in nehnak a co dingih Kum 5 hnu ah Leitlun ah siatralnak a thleng ding – Evan Pat Robertson\nChin Arsi Benjamin Sum le Esther Dawt Chin Sung in Online Live Show Nei Ding →


Leitlun Vanram - Chinland Today Media\nNovember 22, 2009 8:53 am·0 comments\nLeilung tlun thil pawl ruat loin vancung thil pawl khi ruat sawn uh.\n– Kolose 3:2\n– Ezkiel 18-19\nSingapore ih condominium ttaihkhan pawl zuartu company in hiti’n a cawngia: Leitlun ah vanram tong saal hmaisabik aw! An ti duhsanmi cu a leitu ding pawl kha an lei dingmi innkhan cu a nuamtuk ruangah leilung parih vanram vek a si ti an theihter.\nThusimtu ngantu Solomon cu milianzet a si (Thusimtu 1:12). Leilung tlun ah vanram hawltu a si ih a duh zat nuamzet in a um (2:1-10). Asinan a di a riam thei lo. A ruah vek a si lo ruangah a thin a nau ih, “Thu lolak” timi ttongfang hi bung 2 sung lawngah veiriat a nolh. “Ni tang ih” nunnak lawng a zoh sung cu pakpalawng in a thei aw ih a nun di a riam thei lo. A zuamnak hmuahhmuah cu a netnak ah thulolak an si. Ziangahtile a nehhnu ih a airawltu hnenah a taanta thluh ding (2: 18).\nKhristian na si ahcun Jesuh Khrih in a lo tiamkammi vancung inn ruahsan ding na nei (John 14:2). Curuangah Pathian ih pekmi inn a cotu pawl hnenah Paul in, “Leilung tlun thil pawl ruat loin vancung thil pawl khi ruat sawn uh,” (Kol.3:2) tiah a ti. Leitlun ah Vanram tong ding zuam hlah. Ziangtluk harzet ih na hawl hmanah na tong lo ding.\nRei awh lo leitlun nomnak kha thupi in kai hlah,\nSentlung ih tuahmi thil pawl hi thlahthlam men aw;\nA famkimmi kumkhua hnget thil pawl napi’n kai aw,\nKhrih umnak hmun vancung ram.\nVancung ah thinlung a rettu cun leitlun thilri an kai hnget lo ding.\nhDuhdawtnak Taktak Hmuh


White House Uico thu thawn pehpar in Thuṭhenzung ah Heknak nei - Falam Online Media\nJune 24, 2020 admin\t0 Comments US thuthang\nNational security secret a si tiin US cozah ih phuang duh lo mi White House um uico (Conan) a nu maw a pa a si timi thuhla ah mi pakhat in thuṭhenzung ah heknak a nei.\nFreedom of Information Act daan hmang in heknak thehlut a siih US ram pi hero sinak neitu rori cu a thuhla, mipi in theih kan phu tiin heknak thetlutmi a si.\nConan cu US ralkap special operations hrang ih ṭangkaimi sidingin fim zirhmi a siih US ralkap in ISIS hruaitu Abu Bakr al-Baghdadi an va siim ṭum khalah a teve. Cui ṭum ihsin media pawl ih ngaihven a hlawh thok.\nISIS hruaitu Abu Bakr al-Baghdadi an kahthat ṭum ih a cangvaih ṭhat ruangah Pu Trump in miralṭha hminsinnak medal a orhter. Cuih ṭum ah Pu Trump cun uipa si vekin a rel. Asinan White House official in a nu si vekin reporter hnen ah an rak sim dah.\nABC News in le uipa a si tiin cozah hnen ihsin kan thei an ti. The Guardian in le White House official le US Special Operations in uipa a si tiin in sim an ti ve lala. Cutin elawknak a ṭan thok ih a thuhla theiciang duhin tu ṭum ah thuṭhenzung ih heknak thehlutmi a si.\nHEKNAKCA na siar duh le hinah hmet, Conon thuhla\n← Delhi um Chin mi lakah Covid – 19 Nat kai thar um\nCovid -19 in FALAM mawinak a ti lang →


Thailand Magazine Editor Kum 11 Thawngtla Ding - Chinland Today Media\nJanuary 24, 2013 7:23 am·0 comments\nBANGKOK : Thailand ramsung suak Magazine pakhat “Voice of Taksin Magazine” editor tuantu Somyot Prueksakasemsuk, kum 51 mi cu, an suahmi thuthangca ah, an siangpahrang relsiatnak le Thaksin ih party pawl thapeknak pawl a tel ruangah ti in kum 11 thawngtla ding in Bangkok Criminal Court cun a tlun thu a relsak si.\n2010 kum ih an thuthangca ih an nganmi ah cuvek ih puh asi nan, Somyot ih a hmanmi danthiam pa cun, “An puhnak article 112 le Somyot ih tuahmi kalhawknak a umlo nan hivek ih thu an relsak cu kan theithiam lo asi” ti in asim. European union le Human Rights Watch pawl cun hivek ih an thuthennak ruangah Thailand cozah cu an dem thu an relsuak ve.\nZuksuai Mi Ruk Ruang Ih Thawngtla\nMIAMI : America mi Pedro Antonio Marcuello Guzman, kum 46 mi le, Mexico nu Maria Martha Elisa Ornelas Lazo, kum 50 tei pahnih cu, Venezuel ram ih museum ih ta Henri Martisse ih zuksuai mi an ruk ruangah kaih an si ih, mipa hi kum 2 le thla 9, nunau hi kum 1 le thla 9 thawngtla ding in US Federal court cun an thu a relsak. Hi tei pahnih hin December, 2002 hrawngah khan hi zuksuaimi hi an ru ih, US$ 3 million ih zuar an tum laitak ah kaih an si.\nAl-Qae-da In Thailand Ramsung Ah Bomb Puah Tum


Obama in President Hril Nak Vote A Thla Zo - Chinland Today Media\nNovember 1, 2012 2:23 am·0 comments\nUS President, Obama cun hmaithla November ni 6 ih US President hrilawk nak dingih Vote cu a thlazo ih, US President ttuanzo tu pawl lakih a tikcucaan kimhlanih President hrilawknak Vote thla hmaisabik a si. President, Obama hin Chogaco in Martin Luther King Comminity Center ah vote a thla ih, hrilawk naklam tawl reltu nunau pakhatin Obama in Driving Licence cu a zohsakih a mah taktak a sileh silo a fiang hnuah vote thlakter a si, Obama cun a Driving Licence a phorh phahah capoh in ka Driving Licence ah cun a sam a parlo ih bangawklo nak malte kan neih a si khal len in theihthiam ka beisei tiah a capoh.\nZoha na vote ding tiih capoh ih an suh nakah Obama cun America rampi daan ah vote cu mai duhduh a thup tei pekding a si ruangah rellang a thianglo ih, ka nupi cun keimah in vote ka zum tiah a sim. November ni 6 ah President hrilnak an nei dingih tui dinhmunah President, Obama leh a cuhtu ding Mitt Romney hi mipi zumdanah a thlau aw tuklo ih ruah a si.\nUS Ah Tottum Thlipi A Hrang\nTheihcia zovekin US ramsungih thlipi hrang ruangah ramsung mipi an talbuai nasaih, khualtlawng sukso minung thawngtel pawlcu an fehnak ding hmun thlengtheilo in lamlakah an tartahakih, US ram sungih Vanzam zuang sukso ding vanzam 7,000 pawlcu zuangsuak theilo in colhter thluh an si. Tihni zan ihsin Washington DC ihsi Boston panding khualtlawng pawlcu thlipi leh tilian in a khamih tihnizan zan nazi 9:00 tiangkha vanzam zuangsuak ding vanzam 7,100 cu zuangsuak lo in colhter an siih, Sandy Airlines khalin himi thlipi hrang ruangih khualtlawng sukso tartahak pawlcu theihthiam saknak tampi a neihsak thu an sim.\nNew York khalah khualtlawng sukso tartahak minung tamzet an umih, Vanzam zuangsuakding pawlkhal an buaizetih, US airways cun himi thlipi ruangah vanzam 2,000 hranwgcu caangtheilo in an um tiah an simih, himi thlipi hrangruangih US in sumpai an sundingzat hi theihfiang a sihrihlo nan Million tamzet a kimdingah ruah a siih, Vanzam ih khualtlawng tartahak pawl leh hnattuan tupawl hnatuan theilo ih um pawlkhal an hlawh pek thotho an ttulding ruangah thuahhnih in paisa a cemdingih tampi an sumphah dingah ruah a si.\nUS Cozah cun tihni sun ihsin Vanzam 140 a cawlter zoih, mizan sun ihsin thaisun tiah Vanzam 1,431 an cawlter ding. Jetblue Airways khalin Vanzam 1,000 an cawlhter dingthu an simih, Delta Airlines khalin mizan sun ihsin Vanzam 180 an cawlhter thu an puangih Himi thlipi “Frankenstorm“ an timi hin mizan ah khan New York a nuai lehsalih ziangtlukin buainak a suak timi thufiang report a um hrihlo.mizan sun ah khan New York thu neitu pawlcun hmunniam deuhih um pawl minung 3,75,000 pawlcu hmunhim lamih thiarsuak aw dingin thu an pe ih. himi thlipi hrang ruangah America ramsung State tampi ah Emergence puan asiih zirnak tlawng tampi khal khar an si, kandung zarh ihsin himi thlipi in Caribbean ramthen a nuai ruangah minung 60 lai an thizo.\nBurma Ram Rakhine State Buai Nakah Ralkap Kuat Tam Bet\nBurma ram Rakhine State ih Budhist leh Rohingya Muslim pawl karlakih buainak suah cun zia umlam a pan theihrih cuanglo ih, himi buainak tuithla ni 21 ihsi suakthar sal mi ah minung 84 an thi ih midang 129 an hraimhma an tuar.himi buainak hmun ihsi hmunhim lam panih tlansuak cu minung 28.000 an siih, himi buainak in sosan lam a pan vivo dingih a lang ruangah Burma ram Cozah cun buainak kilhim dingih ralkap tamdeuh a kuatbet thu mizan sunah an puang.\nHuman Rights pawlcun himi buainak ih mithi cu 84 lawng silo in a letih mithi an tam an zumthu an simih, Rohingya Muslim pawlhi tikcu caan reipi ihsi Burma ramsungih rakum an sinan Burma Cozah in a ram sung mipi miphun 135 lakah a siartel duh silo ih, Bangladesh ram ihsi ralut an siih, Bangladesh Cozah in le an rammi ah a pawm duh ve silo curuangah umnak hmun hnget neilo in vak vaivuan deuhih ruah an si.\nUN cun Rohingya Muslim pawlhi Burma ram sungah minung 8,00,000 hrawng an um tiah a simih, himi an buainak ruangah leitlun ram dangdangin Burma ram Cozah cu himi buainak tireh zamrang dingin an nawr rero fawnih, Curuangah President, Thein Sein ih Office in thusuah an suah nakah Rakhine State in mipi pawlcu thahrum hmangih buainak tisuaklo hram dingin an ngennak thu an suahih, Palikleh ralkap pawl leh mipi tthangkawpih buainak tireh dan lamzin an hawl rero laithu khal an tarlang.himi buainak ruangah Burma ram hmelkhal a balhphah tiah an tarlang.\nHimi buainak ruangah minung umnak In 1,948 leh biaknak sakhua In 8 cu urkang leh siahbal an siih, tuikum June thla ih himi buainak a raksuah zo laiah khan minung 92 an rak thizo. tuah himi buainak ruangih raltlan minung 75.000 pawlcu relief camp ah an tawmkhawm lai.\nIsrael Leh Palestinian An Kapaw\nMizan zingah khan Gaza Strip ih Palestinian Tapung Hamas pawlin Israel ram sungih rocket voi 11 an kahlut ruangah Israel minung 4 in hriamhma an tuar, Himi ruangah Israel ralkap pawl khalin airulh nakah Gaza ram thenih Hamas pawlih umnak hmun ziangmaw zatcu raldo nak Vanzam in an kapveih minung ziangzat an thi timi fiangten an rello. Palestinian Hamas leh Israel hin kahawk nak colhsan dingthu tiam an tuahnan an thutiam tuahmi hin a daih reilo ih, kandung zarh khalah Hamas pawlin Israel ram thlanglam ah Missile voi 50 lai an kaplut ih, a sinan Israel ralkap pawlin Defence Missile Drone an timi hmangin Hamas pawlin Missile hi an kahthlaksak thluhih, cumi veten Israel ralkap pawlin Hamas pawlin umnak hmun cu vanzam hmangin an kapsalih minung 6 an kapthat. Isreal ralkap pawlih kahthatmi Palestinian pawlhi Hamas pawl hnuaiih um ralthuam meithal keng Izzedine Al- Qassam Brigades pawlih umnak khan Younis kiangih um pawl an si tiah Isreal Defence Ministry cun an sim.\nAl-Qaeda Hotupa in Obama Cu Thuphanper Mi Hrokhrawl A Ti\nIslamic Weside in an tarlang nakah Al-Qaeda hotupa Aymam Al- Zawahiri cun Muslim mi pawlcu khawthlang ram mipawl ruhlo dingin a fawrh haiih, Syria ram buainakih tel dingin leh Egypt ramih Muwlim daan khirhkhanzet Sharia daancu hmansuak tengteng a si theinak dingah ttanla cio dingin a sawmhai.\nHi Al-Qaeda hotupa cun Allah bawmnakin Muslim sakhua betupawl hrangih mi hnawksak pawlcu ti hloralin an um vivo dingih, Muslim pawl dotu khawthlang ram pawlcu tihloral an si ding a ti. Syria ram buainakah President, Bashar Al- Assad cu leitlun ram tinkim in thah an duhih cu ruangah hlawnthlakih kaih ih thah a si ding a tiih, Egypt ram President thar, Mohammed al- Morsi cu Israel leh Egypt ramih Kristian pawl a hmuhdan relsuak dingin thu a pe ih, US President, Obama cu thuphanper, mi hrokhrawl leh sal miphun a si a ti.


A Nepnawi Tiangin - Chinland Today Media\nA Nepnawi Tiangin\nOctober 12, 2009 11:54 am·0 comments\nZiangvek dinhmun khalah lungawi thu sim uh. Cumi cu Khrih Jesuh ah Pathian ih a lo duhsakmi a si. -1 Thesalon 5:18\n– Isaiah 39-40\n– Kolose 4\nThu nepnawi in thu danglam a suahter. Germany pa cun Khristmas ah Australia ih a fala va tlawn a tum nain Ni satnak hmun Sydney, Australia ah feh loin vur tlaknak Sidney, Montana ah a thleng.\nKan ttong ih umnak hmun langternak (prepositions) pawl hi thupi lemlo an bang, asinan thu danglam thupizet an suahter thei. Thutthimnak ah ‘sungah(in), le hrangah(for) ‘ tivek pawl.\nPaul in, “Ziangvek dinhmun sung(in) khalah lungawithu sim uh,” a ti (1Thes. 5:18). Cumi cu ziang hmuahhmuah hrangah(for) lungawi ding tiduh san a si lo. Mi in thil ttha lo kan parih an tuahmi hrangah(for) lungawi ding si loin cuvek ih thilcang reromi sungah(in) khal lungawi thei ding tinak a si. Ziangahtile Pathian cun thil harsa pawl khal thil ttha ah a cangter thei a si.\nFilemon cakuat in himi thu ih thuruah daan (idea) a sim fiang. Paul cu a tlan hlomi sal Onesimus thawn thawng-inn ah an um tlang. Onesimus ih tthat lonak parah Paul a lungawi si loin Pathian in tthatnak dingih a hnemmi parah a cakuat cu lungawinak in a khat. Onesimus cu atu ahcun sal dinhmun hnakin a uak deuh zo, Bawipa ah duhdawt mi unau pakhat ah a cang zo, a ti ( c. 16).\nPathian cun ziangtinkim kan tthatnak dingah a cangter thei timi theih hi ziangvek dinhmun khal ah lungawithu sim theinak ding tlak a si zo. Harsat tonlai ih lungawithu sim timi cu thil fate takte asinan nasazet ih danglamter theitu a si.\nKa pa, harnak le sawmngiarnak sungah khal ka lungawi,\nHarsat caan ah hmuh thei loin dunglam phenah hna na ttuan ih\nkan tthatnak dingah a cang. Ziangtinkim ah Na kutcak a lang timi\nhmu thiam dingin in bawm aw. Amen.\nPathian cun kan nunnak ih thlipi hrang luat dingin thu in kam lo,\nsikhalsehla cumi sung ihsin Amah in in kilkhawi ding.\nThlaici Le Zumnak


CNDF In Thu 3 Hmangin Falam Mipi Ralrinnak An Pe Ih Thlun Lo Cu Hrem Ding – Vapual Auaw\nFalam mipi humhimtu hrangih dinmi Falam CNDF cun may 26 zingah thu 3 hmangin Falam mipi pawl ralrinnak a pe ih ralrinnak pekmi thlun lo cu hremnak an pek ding thu khal an suah tel.\nRalrinnak pekmi pakhatnak cu “Ralkap in daan loin rampi thuneihnak an lak tikah cozah hnatuan hrekkhat cu ralkap kuthnuai ah tuan paih loin mipi lam an tangih CDM an tuah. CDM tuah pawl cu ralkap in an hna in a ban tikah an hna lawng beisei in hna rak diltu nan um tiah kan thei. Cuvekih hna rak dil cu ningzah thlaktuk rori a si ih Chin miphun sitlak khal nan silo. Cuvekih cangvai pawl cu nan cangvaih dan bansan hngal dingah kan lo theihter ih nan bansan lo asile hremnak fumfe zet nan tong ding tiah kan lo theither duh.\nRalrinnak pekmi pahnihnak cu “Ralkap in rampi thuneihnak an lak hnuah mino tamzet cu nunnak hlanin ralkap uknak an dokalh ih Chin mipi tamzet khal khua ah him loin hramlak ah beunak an hawl phah. Raltlan nauhak pawl cu tlawngkai thei lo ding an si. Cuvek caan ah CDM tuah zirhtu pawl in tlawnghmin apmi pawl nan cohlang ih hrekkhat nulepa in nan fale tlawng nan ap. Raltlan nauhak hmaisong loin nan cangvai cu kan lo mawhthluk tukih bansan hngal dingah kan lo theihter. Theihternak nan thlun lo asile a tuldan vekin hremnak pek nan si ding.\nRalrinnak pekmi pathumnak “Ralkap in daan loin rampi thuneihnak an lakmi donak ah Chin mipi tampi kan tel. Kan ram, kan miphun le federal Democracy hrang kan zuam rero laiah hrekkhat Falam mipi lakin ralkap lamtang nan um tiah kan thei. Ralkap lamtang in thuthup simtheutu pawl cu nan sinak kan thei thluh zo ih kan lo zohthup ringring. Curuangah nan cangvaih dan bansan dingin ralrinnak kan lo pe ih nan basan lo asile nan nunnak hrang tihnung khop hremnak kan lo pe ding a si,” tiah an ti.


JOHAN 2, Falam Common Language Bible (FCL) | The Bible App\nKana Khua Ih Nupi òhit Puai\n1Ni hnih hnuah Galilee peng Kana khua ah nupi òhit puai a um. Jesuh ih nu khal cunah a um ih, 2Jesuh le a dungthluntu pawl kha an sawm ve. 3An sabitti a cem tikah a nu in Jesuh hnenah, öSabitti an nei nawn lo,” tiah a ra sim.\n4Cutikah Jesuh in, öKa nu, i sim duh hlah; ka tikcu a kim hrih lo,” tiah a ti.\n5A nu cun hnen-um pawl hnenah, öA lo simmi poh tuah uh,” tiah a ti.\n6Cutawkah Judah daanih a um vekin an kut kholhnak hrangah tidai ralca beel tumpi beel ruk an ret. Beel khat in galan#2.6 Galan pakhat in tidai lang ruk tluk a dawl. kul ihsin sawmthum tiang a dawl thei. 7Jesuh in hnen-um pawl hnenah cun, öHi beel pawl hi tidai khat tein than uh,” a ti. Liam thluahthlo in an than ih, 8an hnenah cun, öBeel sung tidai cu vun suak uhla puaituahnak a tawlreltu pa hnenah hei pek uh,” tiah a ti. Tidai cu an hei pek. 9Cuih tidai cu sabitti ah a cang ih cumi cu a tep. Khuitawkin cuih sabitti cu a ra ti a thei lo; tidai a suaktu hnen-um pawl cun an thei ko. Curuangah nupi òhitu pa cu a ko ih, 10a hnenah cun, öZozo khal in sabitti thaw bik kha a hmaisabik ah an pe òheu ih mi tampi an khawh deuh hnuah sabitti menmen kha an pe òheu; asinain nang cun sabitti thaw bik kha a netnak tiang na pe thei,” tiah a ti.\n11Jesuh in hi mangbangza hmaisa bik hi Galilee peng Kana khua ah a tuah. Cuticun a sunlawinak a langter ih a dungthluntu pawl in an zum.\n12Cuih hnuah Jesuh le a nu, a naule pawl le a dungthluntu pawl cu Kapernaum khua ah an feh ih cutawkah ni malte sung an cam.\nBiakinn Ah Jesuh A Feh\n13Lantak Puai tikcu a kim zik thlang ih Jesuh cu Jerusalem ah a feh. 14Biakinn a thlen tikah cutawkih caw le tuu le laileng pawl a zuartu le tangka a thlengtu pawl an cabuai ih an to kha a hmu. 15Curuangah hri kha vuaknak fung ai-ah a merh ih, tuu siseh caw siseh an zuarmi pawl cu a vuak ih Biakinn sung ihsin a dawi òheh; tangka thlengtu pawl ih cabuai pawl khal a linglet òheh ih an tangkanawi pawl a thehdarh òheh. 16Laileng a zuartu pawl cu, öHitawk ihsin nan laileng pawl kha tlanpi òheh uh! Ka Pa ih inn cu nan dawr tuahnak ah hmang nawn hlah uh!” tiah thu a pek. 17Cutikah a dungthluntu pawl in, öMaw Pathian, na inn ka tlaihsannak cu ka lung sungah meisa bangin a alh,” tiah Ca Thianghlim ih a rak timi kha an vun mang sal. #Saam 69.9\n18Judah mi hotu pawl cu an ra sal ih, öHi bangtuk thil tuah theinak thu ka nei, ti na langternak ah ziang hmuhsaknak so in hmuh ding?” tiah an sut.\n19Jesuh in, öHi Biakinn hi bal uhla ni thum sungah ka sak sal thei ding,” tiah a ti.\n20Annih in, öNi thum sungah na sak sal thei ngai pei maw? Hi Biakinn saknak ah hin kum sawm li le kum ruk a rei a si,” tiah an ti.\n21Sikhalsehla Jesuh ih a sim duhmi Biakinn cu amah ih taksa ruangpi kha a si. 22Curuangah Jesuh thihnak ihsin a thawhsal tikah a dungthluntu pawl in amah ih taksa ruangpi thu a sim ti kha an thei sal ih Ca Thianghlim simmi le Jesuh simmi kha an zum.\nJesuh In Minung Sizia A Thei òheh\n23Jesuh cu Lantak Puai sung Jerusalem khawsungih a um laiah mi tampi in mangbangza a tuahmi an hmuh ruangah amah kha an zum. 24Asinain Jesuh cun a thinlung zatein a zum hai lo, ziangahtile minung cu ziangvek an si ti kha a thei òheh. 25An thuhla cu midang ih sim a òul lo, ziangahtile an thinlung ziangvek a si ti cu amah in a thei òheh a si.


Chin Ramkulh Paletwa Khawpi Le Tedim Khawpi Sungah Bomb A Puak – Vapual Auaw\nMay 28 zinglam nazi 7am hrawngah Chin ramkulh Paletwa khawpi sung hmun 2 ah bomb a puak thu khua mipi pawl hnenin theih a si ih, may 27 mizan nazi 7pm hrawng khalah Chin ramkulh Tedim khawpi sungah bomb a puak ve.\nPaletwa khawpi sungih Bomb puaknak hmun pakhat sawn cu peng uktu zung le Baptist biakinn karlak ah a si ih pakhat bomb puaknak hmun cu pituh sizung kot ah a si. Zoin bomb a puah ? ziangruangah timi cu tuhrih tiang theih a silo ih kaimi khal an um lo.\nPaletwa le a kiangkap ah AA le ralkap cu kan dung kum November thla in an do aw nawn lo zo ih ,tui tum bomb puak cu thildang thu ruangah a si ko ding tiah an zum. Cumi khal Chin ramkulh sungah ralkap cozah hnuai ih tlawn ap tamnak bik cu paletwa a si ih cumi thawn pehparawknak a neih an zum.\nChin ramkulh Tedim khawpi sungih bomb puaknak hmun cu myone fimzir zungah a si ih bomb puak ruangah thi le hriam tuar an um thu theih a silo nan, bomb puak ruangah myone fimzir zung a siat phah zet tiah theih a si.\nTui dinhmun Chin ramkulh sungin tlawng ap tamnak bik cu Paletwa peng a si ih Tedim peng in a thlun. Pathumnak ah Falam peng a um ih Thantlang peng cu tlawng ap malnak bik a si.


US Ralkap Kap Aw - Chinland Today Media\nUS Ralkap Kap Aw\nNovember 8, 2009 8:26 pm·0 comments\nTheihzo vekin tihni sunah US Texas ih ralkap umnak hmunpi Fort Hood ih ralkap pakhat Major, Nidal Malik Hasan kum 39 micun a rualpi pawl ih um menlai cu a kap ciamco ih ralkap 13 a kapthat ih midang 30 in hraimhma an tuar. Himi veten a kiangkap ih ralkap dang pawlin a mah khal an kapcih ve ih a taksa ah cerek pali a lutih tu ah hin sii zungah bese zetin tuamhlawm rero lai a si.\nHi Major Nidal Malik Hasan hin ziangruangah a rualpi a kap ti theihfiang nak a um hrihlo ih, Asinan a mai sungkhat Nader Hasan in a sim nakah Major Malik Hasan hin Iraq leh Afghanistan ih feh a duhlo ih, tuihlan ihsin Iraq leh Afghanistan ih fehlo dingin ralkap thu neitu pawl hnenah a rak dil ttheuih, Asinan tui ttumah Afghanistan ih kautdingah a hmin a tel ih cu rangah hiti vekih buainak a tuah a si dingih a zumthu a sim.\nHimi hmunih ralkap hotu Lt, General, Bob Cone cun himi buainak ah hin midang rolh awknak a um leh umlo zinzoi rero lai a si a tiih, President, Obama khalin himi buainak rapthlak thlengcu pawl a tithu leh mithi sungte pawl a tuarpi thu a simih , Iraq leh Afghanistan ih US Ralkap tampi an thihnak ih US mipi pawlih thinna ih tlunih hiti vekih ramsung ralkap buainak ruangih ralkap hizat an thi cu pawi a tithu a sim.\nFort Hood hi US ralkap pawl um khawmnak hmun pibik a siih ramdangih kuatsuak dingmi ralkap pawl cu himi hmunih si kuatsuak an siih, ramdang ihsi ra tlunglut lam pawlkhal himi hmunpi ah an um khawmnak bik a si, tui ttum ih buainak suahdankhalah Afghanistan ih ralkap kuatding mipawl meithel kenglo um khawm pawlcu hi ralkap sual pahin a kap ciamco tiah an sim. tu ahhin himi hmun ah US ralkap 40,000 lenglo an um khawmnak hmun a si.\nThailand Leh Cambodia\nThailand Deputy Prime Minister, Suthep Thaugsuban cun Cambodia thawi an ramri cu Cambodia ram Cozah umdan in a zirlo a si ah cun kharpit a si ding tiah mizan sunah a sim. Cambodia ram Cozah umdan leh thilti dan cu Thailand in a zoh fiang ringring dingih Cambodia Cozah thilti dan a diklo a si ah cun ram 2 karlak boruak cu a sezet ding a si a ti.\nCambodia Cozah in tui kandung naite ih Thailand Prime MInister, hlun Thaksin Shinwatra an ram hnattuan tu Adviser ih an ret ruangah Thailand leh Cambodia ram pahnih karlak hi a se zetih, an ram palai khal an ko tlaung vevezo.\nArunachal Pradesh Ah Dalai Lama A Tlawng Ding.\nTibet ram Buddhis biaknak sakhua hruaitu Dolai Lama cun thaisun ah India ram Arunachal Pradesh a tlawngdingih himi ruangah ramdang ihsi Arunachal Pradesh tlawng dingih diltu Thuthangca latu Media pawlcu India Cozah in an dilnak a hnawl sak thluh.\nExternal Affairs Ministry thupuangtu in a simnak ah Arunachal Pradesh ih Dalai Lama a tlawnnak ih rakzuk tumtu ramdang mi Media minung 4 pawlih dilnak khal India Cozah in a dawnsal tiah a sim. Dalai Lama in Arunachal Pradesh a tlawn dinghi China cun nasa zetin a sawiselih, Asinan Dalai Lama cun a tlawntum nak cu ttulh a tum cuanglo ih Arunachal Pradesh, a caam sungah Tawang Monastery khal a pal dingih Siizung thar an sak mikhal an ong terding.\nBritish In Afghanistan Ah Ralkap Kuat Bet Tum\nBritish rorel nak Inn sang House Of Lord, to khawm cun kandung tlawngkai nihnih ih Afghanistan Cozah ralkap pakhat in Helmand Province ih British ralkap 5 a kahthat thuhla an relih, Prime Minister, Gordon Brown cun Afghanistan ihsi British ralkap an lakkir sallo ding thu a sim.\nPrime Minister, Gordon Brown cun British ram ih buainak tuahtu leh siatsuah tumtu misual pawlcu Afghanistan leh Pakistan ihsi suakmi an si ruangah an ram kilhim nakih hna an ttuan micu dung sipsan a thianglo ih, an ram Cozah Opposition pawlih nawrnak ruangih an ram kilhim nakih hna an ttuanmi titawp a tumlo thu leh, tu ah hin Afghanistan ah British Ralkap 80,000 an umih, hnakum ah cun 1,30,000 kimding ih kuatbet an tumthu a sim.\nChina President, In Dik Lo A Ti\nChina Vanzam ralkap kum 60 an kim lawm nak ih teldingih an sawmmi ram 30 palai pawlih hmai ah China President, Hu Jin Tao cun ram dangdang pawlin China cu ralthuam hriam man thawi hrosuang ih mi hrodai tum vekih an puh nakcu thil diklo a si tiah a sim.\nChina cun a ralthuam neihmi pawlcu a mai ramsung kilhim nak tilo ramdang hnen ih hman a tumlo thu leh Ralthuam neih tthat naklam ih tlanzuam awknak ah China cu tel a tumlo thu a sim. China hin tui naite ah khan a ralthuam neihmi pawlcu mipi vangtlang hmuh theih dingin an rak pholang zo ih cu ruangah ram hrekkhat in China cu a ralthuam pholang ih mi hrodai tum ah an rak puhzo.\nObama In Ralkap Kuat Bet Ding Thu A Puang\nAfghanistan Ah Obama A Tlawng Duk Di


2020 Kum Aiin 2021 Kum A Rapthlak Sawn Ding An Zum - World Meifar\nUmm…kum a thar cun ziangkim a thar ding tin minung pawlin ruahsannak kan nei ṭheu. Asinan, Nobel Peace Prize ngahtu UN agency World Food Program pawlin “2020 kum aiin 2021 kum a rapthlak sawn ding’ tin thu an suah cu hna a ngam lo nasa.\n2020 kum sungah thil rapthlak zetzet kan tong / thei zo. Himi cu a thoknak fang a si an ti, World Food Program pawlin “2020 kum ih harsatnak phunphun (Coronavirus telin) cu cozah pawlin sumpai thawn an tuamhlawm thei lai, mipi bawmnak (stimulus) tivek an pe thei ih leiba thawn an cangvai thei a si.\n2021 kum ahcun pampi a thleng ding, harsatnak rapthlak zet a thleng ding” an ti. 2020 kum sung khalah pam a thleng rero zo, African le ram ṭhenkhat ahcun rawlei ding an nei nawn lo ruangah mithi khal an tam zet zo ti a si.\nLeiltun ih miharsa pawl bawmtu khal an cangvai thei lo vivo dingih harsatnak nasa zet a thleng ding lai ti an zum. World Food Program cun biblical sirhsan ih pam pawl khal a thleng lai ding an ti. (#Ziang dinhmun ih kan um asikhalle zumtu cu thlaphang beidong ding kan si lo. Leitlun cu kan khualttlawngnak men a si ti kan theih ringring a ṭha)